Bojan Anggap KL City ‘Underdog’ Manakala Selangor Punyai Kelebihan Pasukan Simpanan

Walaupun mengemudi Kuala Lumpur City (KL City) muncul juara Kumpulan A dalam saingan Piala Malaysia, ketua jurulatihnya, Bojan Hodak tetap menganggap pasukannya sebagai bukan pilihan atau ‘underdog’.

Sebaliknya, jurulatih kelahiran Croatia melihat lawan yang akan ditentangnya pada peringkat suku akhir iaitu Selangor yang dilatih oleh Karsten Neitzel memiliki kelebihan disebabkan adanya pasukan Selangor II.

Pada masa yang sama, Bojan turut meramalkan perlawanan suku akhir pertama pada Ahad ini akan berlangsung dengan sengit berdasarkan rekod pertemuan melibatkan kedua-dua pasukan tidak berpihak kepada sesiapa pada tahun ini.

“Kami bukan pasukan pilihan untuk menang dengan Selangor biarpun ramai melihat prestasi KL City cukup baik setakat ini di saingan Piala Malaysia.

“Selangor ada kelebihan dari segi pilihan pemain kerana mempunyai reserve team berbanding dengan KL City yang punyai sebuah skuad yang kecil.

“Berdasarkan rekod pertemuan KL City dan Selangor sepanjang musim ini termasuk satu perlawanan persahabatan, ketiga-tiganya berakhir keputusan seri.

“Jadi ini bermakna sudah pasti perlawanan akan sengit membabitkan kedua-dua pasukan pada pentas suku akhir dan sesiapa boleh memenangi perlawanan itu nanti, ” katanya.

Sebagai rekod, KL City muncul juara Kumpulan A hasil daripada 4 kemenangan dan 2 seri. Skuad ibu kota ini menutup saingan Kumpulan A dengan kemenangan tipis 1-0 ke atas Sri Pahang.

Featured Image: Malaysian Football League


3 Tumpuan Utama Kerjasama Antara Perak FC & VfL Wolfsburg

Kelab yang dimiliki oleh syarikat telekomunikasi, XOX Berhad iaitu Perak FC mengumumkan satu kerjasama dengan pasukan yang beraksi dalam kancah utama bola sepak Jerman, VfL Wolfsburg, semalam.

Kedua-dua kelab telah menandatangani satu perjanjian untuk menubuhkan jawatankuasa eksekutif yang berfungsi untuk membina rangka kerja perkongsian sukan komersil dan profesional antara kedua-dua pihak.

Menurut kenyataan yang dikeluarkan, kerjasama antara skuad berjulukan The Bos Gaurus dan The Wolves ini akan bertumpu kepada tiga bidang utama iaitu pembangunan belia, pemindahan teknologi dan peluang perniagaan.

A post shared by Perak Football Club (@perakfcofficial_)

Selain itu, kerjasama ini juga dibentuk untuk menyediakan rangka kerja yang sesuai untuk mengambil pemain muda di bawah 18 tahun, dan melatih mereka untuk menjadi atlet profesional.

Untuk pengetahuan semua, Wolfsburg telah memilih Kuala Lumpur ibu pejabatnya di rantau asia tenggara bagi meneroka peluang untuk membina pangkalan peminatnya di luar Jerman sejak tahun 2016.

Sebagai tambahan, Wolfsburg merupakan kelab bola sepak yang dimiliki dan ditaja sepenuhnya oleh Volkswagen AG – sebuah konglomerat automotif nasional yang mempunyai pelbagai jenama di bawahnya seperti Porsche, Bugatti, Ducati dan Lamborghini dengan 650,000 pekerja di seluruh dunia.


Had Umur Piala Presiden, Piala Belia Diturunkan Sebanyak Satu Tahun

Persatuan Bola Sepak Malaysia (FAM) memaklumkan kejohanan bola sepak peringkat pembangunan kelolaannya iaitu Piala Presiden dan Piala Belia akan diturunkan sebanyak satu tahun selepas daripada ini.

Ini menjadikan saingan Piala Presiden dan Piala Belia akan ditandingi oleh pemain-pemain bawah 20 (B-20) dan bawah 18 tahun (B-18) masing-masing. Sebelum ini, had umur bagi kedua-dua saingan tersebut adalah bawah 21 (B-21) dan bawah 19 tahun (B-19) masing-masing.

Makluman tersebut disampaikan menerusi Timbalan Presiden merangkap Pengerusi Jawatankuasa Teknikal dan Pembangunan FAM, Dato’ S. Sivasundaram selepas daripada mesyuarat kali keempat bagi penggal 2021-2025.

Jawatankuasa Teknikal & Pembangunan FAM pada mesyuarat kali keempat bagi penggal 2021-2025 yang dipengerusikan oleh Dato' S. Sivasundaram pada 11 Ogos 2022 telah membincangkan beberapa perkara dan mencapai keputusan.

▶ Baca penuh di https://t.co/3Yk7u5lIJj#FAM #HarimauMalaya pic.twitter.com/pDp88bE01k

— FA Malaysia (@FAM_Malaysia) August 16, 2022

Menurutnya, keputusan itu dibuat untuk menyelaraskan kitaran had umur bagi pertandingan AFC seperti Piala Asia B-20 dan Piala Asia B-17.

Selain itu, FAM akan memperkasakan program akar umbi bagi tahun 2023 dengan matlamat untuk mendapatkan keahlian emas Piala Akar Umbi AFC. Ketika ini, FAM memegang keahlian perak.

Dengan itu, Liga SupaRimau B-12, B-14 dan B-16 akan dimainkan sehingga pusingan akhir peringkat kebangsaan (liga secara kompetitif).

Manakala bagi kategori B-6, B-8 dan B-10 akan lebih fokus ke arah pembangunan iaitu tanpa carta kedudukan liga kerana ia dijalankan secara konsep festival.

Featured Image: Football Association of Malaysia


Olimpik 2020: Regu Taiwan Tumpaskan ‘The Daddies’ Untuk Tempah Tiket Ke Final

Pasangan regu No.3 dunia, Lee Yang dan Wang Chi-lin mengesahkan kemaraan ke pentas final Sukan Olimpik Tokyo 2020 selepas menumpaskan pasangan Indonesia, Hendra Setiawan dan Mohammad Ahsan, hari ini.

Pasangan dari Taiwan tersebut cemerlang menumpaskan pasangan No.2 dunia yang terkenal dengan julukan The Daddies itu dengan kemenangan ‘straight set’ 21-11 dan 21-10.

SEMIFINALS – MDMohammad Ahsan/Hendra Setiawan #INA vs Lee Yang/Wang Chi Lin #TPE11-21 10-21Sayang sekali Daddies gagal ke FINAL.TERIMA KASIH PERJUANGANNYA DADDIES!Live Indosiar, TVRI, vidio#Tokyo2020 #Badminton #BadmintalkTokyo2020

Untuk makluman, ini merupakan kali pertama pasangan Taiwan ini mara ke peringkat final di Sukan Olimpik.

Selain itu, ini juga merupakan kali pertama mereka dapat membawa pulang sekurang-kurangnya pingat perak daripada temasya ini dalam karier mereka.

Menanti pasangan ini di peringkat final adalah antara pasangan negara, Aaron Chia-Soh Wooi Yik atau pasangan China, Li Jun Hui-Liu Yu Yuchen.


TMJ Titah Dikongsikan Segala Info Penting Tentang SSI – Patron Kedah

Gelanggang rasmi Johor Darul Ta’zim (JDT) iaitu Stadium Sultan Ibrahim (SSI) sememangnya diakui sebagai stadium bola sepak terbaik di dalam negara serta rantau asia tenggara oleh pelbagai pihak.

Reka bentuk stadium yang menarik perhatian ramai ini diilhamkan daripada bentuk daun pisang. Padangnya menggunakan rumput semula jadi jenis zeon zoysia yang membolehkan corak permainan berkualiti disajikan kepada para penonton.

Stadium yang dibina dengan kos anggaran RM200 juta ini mampu memuatkan maksimum 40,000 penonton. Dilengkapi dengan pelbagai kemudahan fasiliti untuk kegunaan para penonton yang hadir termasuk dipasang dengan sistem pencahayaan, sistem bunyi dan kemudahan penyiaran yang moden.

Bulan Mac lalu, SSI telah dipilih sebagai ‘Stadium of The Year 2020’ untuk kategori undian awam oleh laman sesawang berpangkalan di Poland, StadiumDB setelah mendapat 64,260 mata undian mengatasi Stadium Allegiant di Las Vegas dan Stadium Ahmad bin Ali di Qatar.

Semalam, Presiden Persatuan Bola Sepak Kedah (KFA), Dato’ Seri Muhammad Sanusi Md Nor merangkap Menteri Besar Kedah mengumumkan perlantikan tokoh dan pakar kewangan islam, Tan Sri Dr. Mohd Daud Bakar sebagai Penaung (Patron) Kelab Bola Sepak Kedah Darul Aman (Kedah).

Menariknya, sebelum dilantik secara rasmi untuk mengisi posisi tersebut, Dr. Mohd Daud yang juga merupakan Pengerusi Majlis Penasihat Syariah Permodalan Nasional Berhad (PNB) telah turun ke melawat SSI sebelum berlangsungnya perlawanan timbal balik suku akhir Piala Malaysia antara JDT dan Kedah pada 18 November lalu.

Menerusi perkongsian di laman sosialnya, tokoh kelahiran Alor Setar itu menyifatkan peluang melawat stadium berkenaan merupakan antara detik terindah dalam hidupnya lebih-lebih lagi mendapat iringan khusus daripada Pengurus Stadium & Fasiliti, Kevin Ramalingam dan Pengarah Teknikal, Alistair Edwards.

Baca: JDT Menjadi ‘Benchmark Club’ Di Malaysia, Contoh Ikutan – Hishamuddin

Semasa lawatan tersebut, Dr. Mohd Daud telah dibawa setiap pelusuk stadium seperti bilik persalinan, ruang tempat duduk penonton termasuk melihat dengan dekat padang yang dijaga dengan penuh rapi itu.

“Setiap orang nak masuk padang kena celup kasut dalam bekas cecair bagi bunuh kuman. Betapa telitinya tahap penjagaan padang berprestij ini.”

“Semua soalan kami tentang aspek kos, penyelenggaraan & teknikal serta penjagaan kualiti dijawab sepenuhnya.” tulisnya di Facebook Page, Dr Mohd Daud Bakar – Shariah Minds – Minda Syariah dalam posting yang bertajuk ‘Perjalanan Di Selatan Tanah Air (III)’.

Pemilik kelab yang terkenal dengan julukan Harimau Selatan, DYAM Tunku Ismail ibni Sultan Ibrahim merangkap Tunku Mahkota Johor (TMJ) seringkali dianggap sebagai individu yang angkuh dan bongkak oleh sebahagian penyokong bola sepak tempatan dek kerana deretan kejuaraan dalam dan luar negara yang dirangkul pasukannya.

Namun, penaung pasukan Kedah ini mengungkapkan satu sisi TMJ  yang mana merupakan seorang yang terbuka serta tidak lokek berkongsikan informasi, pengetahuan dan pengalaman apabila melibatkan hal-hal seperti pembinaan dan penyelenggaraan stadium serta pusat latihan pasukannya.

Perkara ini dinyatakan sendiri oleh Dr. Mohd Daud, “banyak aspek yang kami didedahkan seolah-olah nak kongsi apa yang terbaik dalam pembinaan & penjagaan stadium.”

“Skrip yang selalu kami dengar dari pegawai tinggi JDT adalah, ‘TMJ titah supaya dikongsi sepenuhnya info penting tentang stadium’. Saya rasa amat terharu dengan keterbukaan yang luar biasa ini.”

Difahamkan beliau menghabiskan masa sekitar dua jam dalam sesi lawatan di SSI pada hari tersebut namun ianya belum mencukupi untuk meneliti keseluruhan aspek di stadium itu.

Tambahnya lagi, “kami mengetahui mereka amat sibuk sebelum perlawanan antara Kedah & JDT di malam tapi pegawai-pegawai tinggi JDT begitu passionate (tekun) menjelaskan semua perkara penting & relevan dalam aspek design (reka bentuk), fasiliti & functionality (fungsi) sesebuah stadium.

“Tak ada langsung rasa mereka memberi kedua terbaik kepada kami walaupun kedatangan kami mungkin kurang sesuai dengan waktunya.”

Pada masa yang sama, beliau turut bercadang untuk melawat Pusat Latihan Padang Seri Gelam namun masa tidak mengizinkan di waktu itu. Bagaimanapun, Dr. Mohd Daud telah dipelawa oleh JDT untuk datang kembali di masa akan datang untuk dibawa melawat pusat latihan JDT itu.

Seusai sahaja diumumkan sebagai Patron Kedah secara rasmi, semalam, Dr. Mohd Daud turut berkongsikan perancangan yang menjadi fokus utamanya terhadap skuad Hijau Kuning itu dalam tempoh jangka masa pendek dan sederhana.

Sementara itu, beliau turut meletakkan empat paksi utama bagi membolehkan pasukan Kedah pergi lebih jauh dalam segenap aspek iaitu Prestasi, Kewangan, Fasiliti dan Komuniti.

Featured Image: JOHOR Southern Tigers & Dr Mohd Daud Bakar


Terbuka Perancis: Rhustavito Singkir Zii Jia Di Pusingan 32

Jaguh badminton negara, Lee Zii Jia bagaikan menerima satu tamparan apabila tumpas mengejut di peringkat awal saingan Terbuka Perancis – Jelajah Dunia Super 750 BWF.

Biarpun masih segar dengan kemaraan ke perlawanan akhir Terbuka Denmark dan mendaki ranking No.2 dunia, Zii Jia terpaksa akur dengan kekalahan di tangan pemain Indonesia, Shesar Rhustavito, sebentar tadi.

YONEX French Open 2022MS – Round of 3221 21 🇮🇩Shesar Hiren RHUSTAVITO🏅19 18 🇲🇾Zii Jia LEE

🕗 in 44 minutes https://t.co/SFPWUACgBj

— BWFScore (@BWFScore) October 26, 2022

Dalam perlawanan yang berlangsung di Stade Pierre de Coubertin tersebut, Zii Jia tumpas secara “straight set” kepada pemain yang berada di ranking ke-24 dunia dengan skor 19-21 dan 18-21 dalam tempoh masa 44 minit permainan.

Untuk makluman semua, kekalahan yang tercatat pada hari ini menjadikan Zii Jia telah tumpas kepada Rhustavito sebanyak lima kali daripada sembilan pertemuan secara keseluruhan di pentas antarabangsa.

Bukan itu sahaja, ini merupakan kali kedua berturut-turut tewas kepada Rhustavito pada tahun ini. Sebagai rekod, kekalahan pertama Zii Jia kepada Rhustavito berlaku ketika saingan Terbuka Malaysia pada penghujung Jun lalu.

Sementara itu, Rhustavito yang meraih kemenangan dapat mara ke Pusingan 16. Menantinya di peringkat terbabit adalah pemain Jepun yang berada di ranking ke-20 dunia, Kodai Naraoka.


Video: ‘Free Kick’ Cantik Messi Hanya Bantu Argentina Seri Menentang Chile

Penyerang handalan, Lionel Messi sekadar menyumbang satu jaringan sahaja menerusi sepakan percuma ketika menentang Chile pada aksi sulung melibatkan Kumpulan B kejohanan Copa America 2021, pagi tadi.

#CopaAmérica 🏆⚽ ¡Tremendo Messi! El capitán de @Argentina metió un golazo ante Chile 👏🏼👏🏼🇦🇷 Argentina 🆚 Chile 🇨🇱#VibraElContinente #VibraOContinente pic.twitter.com/kvViiLcoam

Messi menyempurnakannya dengan melakukan sepakan lencong ke arah bucu kanan gol sekaligus menewaskan penjaga gawang Chile, Claudio Bravo pada babak pertama.

Bagaimanapun pendahuluan yang dilakukan oleh Messi itu hanya bertahan sekitar 30 minit sahaja sebelum penyerang Chile, Eduardo Vargas merembat masuk bola tampanan kurang kemas Emiliano Martinez untuk menyamakan kedudukan.

#CopaAmérica 🏆⚽ ¡Muy rápido el Turbo! Eduardo Vargas llegó primero al rebote y metió el empate de @LaRoja ante Argentina.🇦🇷 Argentina 🆚 Chile 🇨🇱#VibraElContinente #VibraOContinente pic.twitter.com/UByhg4Tuzv

Setelah terikat 1-1, kedua-dua pasukan cuba menggandakan asakan untuk mencari gol kemenangan. Bagaimanapun , kedudukan 1-1 itu kekal sehingga wisel permainan ditiup oleh pengadil perlawanan.

Untuk aksi seterusnya, Argentina dijadualkan bertemu Uruguay pada sabtu ini. Manakala Chile pula bakal menghadapi Bolivia pada hari yang sama.


BAC 2022: Mei Xing-Anna Cheong Berhadapan Beregu No.1 Dunia Di Pusingan 16

Pasangan beregu wanita negara, Teoh Mei Xing dan Anna Cheong berhasil menempah tiket ke Pusingan 16 dalam Kejohanan Badminton Asia (BAC) 2022.

Kemaraan pasangan yang menghuni ranking ke-65 itu terhasil selepas berjaya menumpaskan beregu India, Ashwini Bhat dan Shikha Gautam pada Pusingan 32, sebentar tadi.

R32#MAS🇲🇾 Anna Cheong-Teoh Mei Xing def. #IND🇮🇳 Ashwini Bhat K-Shikha Gautam 21-19 21-12#DemiMalaysia#BadmintonMalaysia pic.twitter.com/zYMjxJHRcl

— BAM (@BA_Malaysia) April 27, 2022

Dalam perlawanan tersebut, Mei Xing-Anna Cheong merakamkan kemenangan ke atas beregu ranking ke-66 itu secara ‘straight set’ dengan pungutan mata 21-19 dan 21-12 dalam tempoh masa 33 minit permainan.

Sementara itu, dengan kemenangan ini, Mei Xing-Anna Cheong bakal berhadapan cabaran yang besar. Mereka bakal berentap menentang beregu No.1 dunia dari China, Chen Qing Chen dan Jia Yi Fan di Pusingan 16.

Beregu dari China itu mara selepas menumpaskan beregu yang menjuarai saingan Terbuka Korea 2022, Jeong Na-eun dan Kim Hye-jong (ranking ke-33).


Sanusi Berjaya Dapatkan Sebuah Syarikat Untuk Membeli 80% Saham KDA FC

Sebuah syarikat dilaporkan bersetuju untuk membeli majoriti saham Kelab Bola Sepak Kedah Darul Aman (KDA FC).

Perkembangan menarik itu menyaksikan 80% pegangan yang dimiliki oleh Menteri Besar Incorporated (MBI) akan bertukar tangan.

Ini menjadikan pasukan berpangkalan di utara semenanjung tanah air itu bakal mempunyai pemilik baharu dalam masa dua minggu lagi disamping pemilikan minoriti sebanyak 20% oleh KFA.

“Saya telah berjaya mendapatkan sebuah syarikat yang bersetuju untuk membeli saham sebanyak 80 peratus dalam MBI,

“Proses perundangan sedang dimuktamadkan serta terma-terma dan syarat-syaratnya akan diproses dan dijangka selesai dalam masa dua minggu lagi,” ujar Sanusi seperti dipetik daripada Warta Kedah.

Bagaimanapun, tiada sebarang nama didedahkan oleh Sanusi dalam maklumannya petang tadi dan difahamkan ianya merupakan sebuah syarikat tempatan yang memiliki pengalaman dalam bola sepak.


Haaland Muncul Penjaring Terbanyak EPL Semusim – Atasi Rekod Alan Shearer & Andrew Cole

Penyerang Manchester City (Man City), Erling Haaland ternyata tidak menunggu lama untuk meletakkan dirinya sebagai Penjaring Terbanyak Liga Perdana Inggeris (EPL) Bagi Semusim selepas mengatasi rekod 34 gol yang dipegang Alan Shearer dan Andrew Cole.

Menariknya, Haaland hanya memerlukan 31 penampilan sahaja untuk mencetak 35 gol terbabit. Bagaimanapun, kedua-dua legenda EPL itu pula memerlukan 42 dan 40 penampilan masing-masing bagi membolehkan merekodkan 34 gol tersebut.

Untuk pengetahuan semua, Shearer dan Cole turut mencetak rekod tersebut ketika saingan EPL berlangsung dengan lebih banyak perlawanan iaitu sebanyak 42 perlawanan berbanding 38 perlawanan semusim pada ketika ini.

In a league of his own 🙌@ErlingHaaland rewrites the history books again! pic.twitter.com/n1xVLBvoXH

— Premier League (@premierleague) May 3, 2023

Rekod tersebut menjadi milik Haaland selepas menjaringkan satu gol pada minit ke-70 ketika bertemu West Ham baru-baru ini. Jaringan itu merupakan yang ke-35 dicetaknya bersama skuad The Cityzen dalam kempen sulungnya dalam kancah EPL, musim ini.

Jaringan terbabit turut membantu Man City memenangi perlawanan tersebut dengan keputusan 3-0 dan mengumpul 79 mata daripada 33 perlawanan. Ianya sekaligus meletakkan skuad bimbingan Pep Guardiola kembali ke tangga teratas EPL mengatasi Arsenal yang mempunyai 78 mata daripada 34 perlawanan.

Dengan prestasi semasa serta baki lima perlawanan lagi yang perlu diharungi Man City musim ini, Haaland dijangkan tidak mempunyai masalah untuk meningkatkan lagi jumlah jaringannya sekaligus mengukuhkan lagi rekod yang dipegangnya itu.

Untuk makluman, sekitar seminggu yang lalu, penyerang skuad kebangsaan Norway ini meletakkan dirinya sebagai Penjaring Terbanyak EPL Bagi 38 Perlawanan Semusim selepas mengumpul 33 gol mengatasi rekod 32 gol yang dipegang penyerang Liverpool, Mohamed Salah.

𝟯𝟱 Premier League goals 🤩 A big thank you to everyone for the support, nothing happens without you all, we don't stop here! 💙 pic.twitter.com/5MJqSbH0T4

— Erling Haaland (@ErlingHaaland) May 3, 2023


Kerajaan Negeri Beri RM10,000 Kepada Empat Atlet Selangor ke Sukan Olimpik

Kerajaan Negeri Selangor mengumumkan memberikan sumbangan sebanyak RM10,000 seorang kepada empat atlet kelahiran negeri ini yang terpilih mewakili Malaysia ke temasya Sukan Olimpik Tokyo 2020.

Keempat-empat atlet tersebut ialah Phee Jing En (acara renang), Lee Hup Wei (acara lompat tinggi), Gavin Kyle Green (acara golf) dan Farah Ann Abdul Hadi (acara gimnastik artistik)

Kenyataan Media Inisiatif khas RM40.000 kepada Atlet Selangor ke Sukan Olimpik Tokyo 2021Antara atlet-atlet yang akan ke sukan olimpik tokyo 2021 :  1. Lee Hup Wei (acara lompat tinggi)2. Gavin Green (acara golf)3. Farah Ann Abdul Hadi (gimnastik artistik)4. Phee Jinq En pic.twitter.com/Mdp83wZ1Te

Perkara ini dimaklumkan oleh Exco Pembangunan Generasi Muda, Sukan dan Pembangunan Modal Insan Negeri Selangor, YB Mohd Khairuddin Othman menerusi satu kenyataan media yang dikeluarkan, semalam.

“Bagi membakar semangat atlet Selangor yang mewakili negara, Kerajaan Negeri bersetuju untuk menyediakan peruntukan sejumlah RM40,000 kepada permata sukan negeri Selangor ini,”

“Dengan inisiatif khas di bawah Kerajaan Negeri ini, diharapkan para atlet kita dapat membawa pulang pingat tertinggi serta menjulang Jalur Gemilang di negeri matahari terbit.” katanya dalam kenyataan media tersebut.

Menurutnya lagi, Kerajaan Negeri akan memantau secara dekat pencapaian dan prestasi keempat-empat atlet ini dalam temasya itu nanti.

Untuk makluman semua, temasya Sukan Olimpik kali ini akan bermula pada 23 Julai sehingga 8 Ogos 2021.

Featured Image: Farah Ann Instagram


Arif Aiman Sedang Menempa Nama Selaku Salah Seorang Pemain Terbaik Malaysia

Persembahan pemain sayap muda, Arif Aiman dalam kesebelasan utama Johor Darul Ta’zim (JDT) ketika menentang Selangor dalam aksi keempat Liga Super, mendapat pujian ramai peminat bola sepak tempatan.

Pujian turut dilontarkan oleh ketua jurulatih JDT, Benjamin Mora sambil melihat pemain berusia 18 tahun itu sedang berada di landasan yang tepat untuk menjadi salah seorang pemain terbaik di Malaysia.

Dalam perlawanan yang berlangsung di Stadium Sultan Ibrahim, semalam, Arif mencuri tumpuan dengan menampilkan kerajinannya, kawalan bola yang baik dan kelincahannya untuk membelah barisan pertahanan Red Giants.

Hasil kerja kerasnya di dalam perlawanan tersebut, dua gerakan lincah dilakukan oleh Arif berhasil menghadiahkan dua sepakan penalti kepada pasukannya.

“Saya fikir dia baru 18 tahun, apa yang dilakukannya semalam sangat penting buat kariernya, dia menyumbang dua penalti dan melakukan tugas dengan baik dan tidak mudah hilang bola, dia banyak turun membantu ketika pasukan bertahan,”

“Dia merupakan seorang pemain yang lengkap dan pintar, dia dalam perjalanan untuk menjadi salah seorang pemain terbaik di Malaysia, ketika ini dia masih belajar, memahami permainan dan memahami dirinya sendiri,” kata jurulatih kelahiran Mexico itu selepas daripada perlawanan.

Untuk makluman, pemain kelahiran Pahang ini mendapat peluang bermula daripada kesebelasan utama skuad Harimau Selatan setelah pemain utama, Safawi Rasid terpaksa diketepikan untuk seketika waktu kerana ditimpa kecederaan semasa perlawanan menentang UiTM FC, hujung minggu lalu.

Bercakap mengenai peluang untuk Arif bermain setelah Safawi kembali pulih kelak, Benjamin berkata, “Arif layak untuk terus mendapat peluang bermain bersama JDT kerana dia telah menunjukkan persembahan yang baik di atas padang apabila diberikan peluang.”

“Apabila Safawi pulih, Arif mempunyai peluang untuk masuk sebagai pemain gantian, bermula dalam kesebelasan utama dalam satu atau dua perlawanan, kami belum tahu tetapi sudah tentu (mempunyai peluang).” tambahnya lagi.

Selain itu, jurulatih kelahiran Mexico turut menegaskan saingan musim ini baru sahaja bermula dan tidak mungkin dia dapat menurunkan kesemua pemainnya di dalam empat perlawanan yang telah berlangsung.

Justeru, bukan sahaja Arif, malahan Mohamadou Sumareh, Ramadhan Saifullah dan semua pemain akan mendapat peluang disamping Benjamin juga akan melakukan pertukaran pemain apabila perlu.

Featured Image: JOHOR Southern Tigers


Terbuka Malaysia: Aaron-Wooi Yik Kandas, Tiada Wakil Negara Di Pentas Akhir

Saingan Terbuka Malaysia 2022 menyaksikan tiada sebarang wakil negara akan beraksi pada perlawanan akhir yang berlangsung pada hari esok.

Selepas tersingkirnya Goh Sze Fei dan Nur Izzuddin di peringkat separuh akhir, petang tadi, sepasang lagi beregu lelaki negara, Aaron Chia dan Soh Wooi Yik turut mendapat nasib yang sama, sebentar tadi.

Pasangan yang menghuni ranking keenam dunia ini terpaksa akur tumpas kepada beregu No.2 dunia dari Jepun, Takuro Hoki dan Yugo Kobayashi secara “straight set” dengan skor 21-23 dan 9-21 dalam tempoh 41 minit permainan.

PETRONAS Malaysia Open 2022MD – Semi final          🇯🇵Takuro HOKI🏅23 21 🇯🇵Yugo KOBAYASHI🏅21  9  🇲🇾Aaron CHIA          🇲🇾Wooi Yik SOH

🕗 in 41 minutes https://t.co/GXsE4YEJlp

— BWFScore (@BWFScore) July 2, 2022

Sebagai rekod, ini merupakan kekalahan kelima buat Aaron-Wooi Yik di tangan Hoki-Kobayashi daripada tujuh pertarungan di semua kejohanan antarabangsa dalam karier mereka.

Sementara itu, Hoki-Kobayashi yang melayakkan diri ke pentas akhir akan bertemu beregu No.7 dunia dari Indonesia, Fajar Alfian dan Muhammad Rian Ardianto untuk merebut gelaran juara saingan berstatus Jelajah Dunia Super 750 BWF ini.

Pasangan Indonesia ini mengesahkan kemaraan ke pentas akhir dengan menumpaskan beregu Malaysia, Goh Sze Fei dan Nur Izzuddin di peringkat separuh akhir.


Pemain Kacukan Belanda-Indonesia Tiada Dalam Perancangan Kedah

Pemain kacukan Belanda-Indonesia, Stefano Lilipaly nampaknya tiada dalam perancangan pasukan berpangkalan di utara semenanjung tanah air, Kedah.

Kebelakangan ini pemain tengah menyerang yang beraksi bersama Bali United itu kuat dikaitkan dengan skuad kendalian Aidil Sharin Sahak bagi mengharungi saingan Liga Malaysia dan Piala AFC 2021.

Penafian Lilipaly ke Kedah itu disahkan sendiri oleh satu sumber dalaman pasukan dan dilaporkan oleh akhbar tempatan, pada hari ini.

“Memang nama Lilipaly hangat disebut-sebut di media sosial ketika ini, namun setakat ini pemain berusia 30 tahun itu tidak ada dalam perancangan pasukan untuk musim depan.” katanya seperti dipetik daripada Utusan Malaysia.

Baru dua menit laga berjalan, Bali United sudah mampu membuka keunggulan lewat sontekan Stefano Lilipaly. Berawal dari umpan matang Paulo Sergio, sontekan kaki kanan Lilipaly sukses membobol gawang Made Wirawan.📰 Selengkapnya 👇https://t.co/bYLIJze5hk pic.twitter.com/AglAV1yRXP

Selain daripada posisi tengah menyerang, Lilipaly yang pernah beraksi bersama skuad kebangsaan Belanda Bawah 17 Tahun (B-17) juga boleh beraksi di posisi sayap.

Ia pastinya pengganti yang sesuai kepada pemergian pemain import kuota Asia, Amin Nazari dan juga penyerang sayap tempatan Hadin Azman yang telah diumumkan dilepaskan oleh Kedah.

Bagaimanapun, menurut sumber tersebut, Kedah sudah mempunyai calon bagi mengisi kelompongan itu dengan seorang pemain tempatan yang merupakan bekas pemain pasukan tersebut suatu masa dahulu iaitu Syazwan Zainon.

“Begitu pun cakap-cakap yang mengaitkan Syazwan Zainon dengan Kedah memang betul. Kehadiran Syazwan dilihat mampu mengukuhkan pasukan musim depan,” katanya lagi.

Untuk makluman, pemain sayap lincah kelahiran Perlis Indera Kayangan itu pernah beraksi bersama Kedah selama empat musim bermula tahun 2014 hingga 2018 sebelum berhijrah ke pasukan berpangkalan di Lembah Klang, Selangor pada tahun 2019.


Selangor Benam Naib Juara Piala AFC Di Cheras

Status naib juara Piala AFC 2022 yang dimiliki Kuala Lumpur City FC (KL City) tidak menjadi kegerunan buat pasukan pelawat, Selangor FC ketika turun berentap dalam saingan keenam Liga Super merangkap.

Bahkan skuad berjulukan Red Giants bimbingan Tan Cheng Hoe itu berhasil melakar satu kemenangan selesa ke atas KL City dengan keputusan 3-1 bertempat di Stadium Bola Sepak Kuala Lumpur, Cheras, sebentar tadi.

Kemenangan Selangor itu dicetuskan menerusi jaringan berganda oleh  Ayron del Valle pada minit 32’(p) dan 53’ serta satu gol sumbangan pemain skuad kebangsaan iaitu Faisal Halim pada minit 40’(p).

Sebelum itu, KL City bimbingan Bojan Hodak terlebih dahulu membuka tirai jaringan dalam perseteruan setempat ini melalui Tchetche Kipre pada minit 24’.

Pada masa yang sama,kemenangan ini pastinya dapat mengubat luka Selangor yang tumpas dengan jaringan besar 0-4 di tangan Johor Darul Ta’zim (JDT) di Stadium Majlis Bandaraya Petaling Jaya (MBPJ) pada perlawanan kelima liga baru-baru ini.

Menariknya, ini merupakan pertarungan derbi Lembah Klang melibatkan Selangor dan KL City dalam saingan liga yang pertama berakhir dengan salah satu pihak meraih kemenangan sejak Jun 2019.

Sebagai rekod, empat pertemuan dalam saingan liga sebelum ini hanya berakhir dengan keputusan seri.


Denda €3000 Menanti Barcelona Ekoran Keraian Gol Messi Terhadap Maradona

FC Barcelona bakal berhadapan denda sebanyak €3000 (RM14,600) ekoran daripada keraian gol oleh Lionel Messi terhadap mendiang Diego Maradona.

Selepas menjaringkan gol ketika menentang Osasuna dalam saingan La Liga semalam, Messi bertindak menanggalkan jersinya dan menunjukkan jersi pasukan Newell’s Old Boys yang pernah disarung oleh Maradona suatu masa dahulu.

Kemudiannya, Messi mencium tangannya sebelum menjulang ke langit, meniru gaya keraian gol ikonik yang sering dilakukan oleh juara Piala Dunia 1986 tersebut.

It's all about number 🔟. The best player in the world and his tribute to #D10S ❤🖤#DiegoEterno ♾ pic.twitter.com/JZhkZgX9jx

Sejurus keraian gol tersebut, pengadil perlawanan, Mateu Lahoz melayangkan kad kuning kepada Messi kerana melanggar peraturan menanggalkan baju semasa dalam perlawanan.

Bagaimanapun, menurut laman Sport yang merujuk kepada peraturan pemainan Sepanyol, denda tersebut bakal dikenakan kerana menyalahi peraturan berkenaan menyampaikan mesej selepas meraikan gol.

“Mana-mana pemain yang mengangkat atau menanggalkan jersinya dan menyampaikan apa-apa jenis iklan, slogan, legenda, akronim, anagram atau lukisan, atau apa-apa kandungan atau tujuan kepada perbuatan tersebut akan didenda 3000 euro dan diberikan amaran.” tulis peraturan tersebut.

Featured Image: Newell’s Old Boys


8 Fakta Perlawanan Melibatkan Perak dan Negeri Sembilan

Perlawanan antara Perak FC dan Negeri Sembilan FC merupakan pertembungan klasik di antara dua pasukan yang pernah berada di kemuncak prestasi suatu masa lalu.

Menjelang pertemuan melibatkan dua bekas gergasi bola sepak Malaysia di Ipoh, Sukanz tampil menghidangkan lapan fakta perlawanan yang merangkumi rekod semasa pasukan, para pemain serta statistik pertembungan bagi kedua-dua pasukan untuk tatapan pembaca:

Kedua-dua pasukan telah bertemu sebanyak 3 kali dalam saingan domestik dengan 3 kemenangan berpihak kepada skuad Seladang baik dalam Liga Super mahupun Piala FA.

Ketika ini, Perak berada di tangga ke-11 Liga Super selepas tewas dalam empat perlawanan terakhir berturut-turut dan hanya mencatatkan satu kemenangan musim ini menentang Kuching City.

Negeri Sembilan pula sedang berada dua tangga di atas Perak selepas mengumpul sembilan mata hasil kemenangan ke atas Kelantan dan Terengganu dan tiga keputusan seri menentang Sri Pahang, Sabah dan Penang.

Aksi terakhir kedua-dua pasukan berakhir dengan kemenangan berpihak kepada Perak yang menewaskan skuad Jang dengan keputusan 2-1 hasil jaringan Nazirul Naim dan Shahrel Fikri di Ipoh pada April 2019.

Sikh Izhan (Negeri Sembilan) mendahului carta penjaga gol dengan jumlah aksi penyelamatan tertinggi iaitu 29 percubaan diselamatkan. Bryan See (Perak) di tempat kedua dengan 23 percubaan diselamatkan.

Casagrande meletakkan dirinya sebagai pemain ketiga dengan jumlah percubaan tertinggi liga dengan 23 percubaan. Namun begitu, penyerang Brazil itu hanya catatkan 7 percubaan tepat dan menjaringkan 3 gol sahaja.

Perak merupakan salah satu pasukan dengan rekod disiplin yang merisaukan apabila 3 pemain skuad Seladang; Sunday Afolabi, Haziq Puad dan Nasrol Amri telah dilayangkan kad kuning kedua yang membawa kepada layangan kad merah sebelum ini.

Pungutan 3 mata pada malam ini akan meletakkan Perak merapatkan jurang mata dengan Negeri Sembilan manakala skuad Jang akan kekal di atas Perak dengan 1 mata.

Sebaliknya, Negeri Sembilan boleh melonjakkan kedudukan mereka ke tangga kelapan liga manakala Perak akan terus kehilangan mata dan jurang mata semakin melebar di antara kedudukan 4 terbawah dengan zon pertengahan liga.


5 Atlet Negara Yang Memecahkan Rekod Di Sukan SEA 2023

Sukan SEA 2023 telah melabuhkan tirainya dengan 34 pingat emas berjaya dibawa pulang Kontinjen Malaysia. Pada masa yang sama, sebanyak 45 pingat perak dan 96 pingat gangsa turut dikutip daripada temasya dwitahunan kali ke-32 ini. Selain jumlah pungutan pingat, temasya kali ini turut memperlihatkan beberapa rekod baharu telah dicipta para atlet kebangsaan.

Di sini, Sukanz senaraikan 5 atlet negara yang berjaya memecahkan rekod peribadi, kebangsaan dan temasya pada edisi kali ini:

Meskipun gagal mempertahankan emas di Sukan SEA 2023, Nur Sarah Adi yang beraksi sebagai atlet lompat bergalah berjaya memperbaiki rekod peribadinya kali ini dengan mencatatkan lompatan berketinggian 4.05 meter (m).

Rekod tersebut sekaligus memperbaiki rekod di Sukan SEA 2021 (4.00m) dan meletakkan dirinya selaku pemenang pingat perak walupun berkongsi ketinggian lompatan yang sama dengan pemenang pingat emas, Chonthicha Khabut.

Zaidatul merupakan insan terpilih kerana dapat memecah rekodnya sendiri bersama Azreen, Afrina dan Aishah. Mereka berhasil memungut pingat gangsa dengan catatan masa 44.58m pada temasya kali ini dan memperbaharui rekod kebangsaan milik Zaidatul dan tiga lagi bekas rakan sepasukannya.

Terdahulu, Zaidatul bersama S. Komalam, Siti Fatimah dan Faizah Asma telah mencipta rekod kebangsaan bagi acara 4x100m wanita di Kejohanan Trek dan Padang Asia (ATF) di India pada tahun 2017 dengan catatan masa 44.51s.

Menjadi satu-satunya wakil sukan akuatik, empat perenang negara ini berjaya memungut pingat perak apabila mencatatkan masa renangan selama 3 minit dan 20.61 saat pada temasya Sukan SEA 2023.

Mereka memperbaiki rekod kebangsaan yang dipegang Keith Lim, Welson Sim, Chan Jie dan Wei Tze di Sukan Asia 2018 Indonesia yang meletakkan empat perenang tersebut di tangga keenam kejohanan tersebut dengan catatan masa 3 minit dan 21.06 saat.

Penampilan sulung Umar Osman bukan sahaja mengejutkan dirinya malahan ramai pihak apabila merangkul pingat emas bagi acara 800m dengan catatan masa 46.34s yang juga rekod baharu kebangsaan.

Rekod terdahulu dipegang Zaiful Zainal Abidin iaitu catatan masa 46.41s yang dicipta dalam Kejohanan Remaja Asia di Bandar Seri Begawan, Brunei pada tahun 2001 dan bertahan selama 22 tahun.

Ratu lontar tukul besi Asia Tenggara, Grace Wong bukan sahaja dapat mempertahankan pingat emas yang dimenanginya di Hanoi malahan memecahkan rekod temasya dengan lontaran terbaiknya berjarak 61.88m.

Catatan terbaharunya itu memadam rekod temasya yang turut dicipta oleh dirinya sendiri pada temasya Sukan SEA 2017 iaitu lontaran sejauh 59.24m. Namun, jarak lontarannya itu belum dapat menandingi rekod kebangsaan yang juga rekod terbaik peribadinya – 62.48m di Kejohanan GP Malaysia 2021.


Piala Asia: AFC Jemput Negara Yang Berminat Untuk Jadi Tuan Rumah Hantar Bidaan

Badan induk bola sepak benua asia, Konfederasi Bola Sepak Asia (AFC) menghantar Pelawaan Tunjuk Minat (EoI) kepada negara ahli gabungannya (Members Association) yang berminat menjadi tuan rumah Piala Asia 2023.

Pengumuman itu dibuat setelah hos asal, China mengumumkan telah menarik diri untuk menganjurkan saingan tersebut ekoran keadaan pandemik Covid-19 yang tidak terkawal di negara terebut.

Baca: China Tak Dapat Jadi Tuan Rumah Piala Asia 2023 Ekoran Covid-19

AFC invites interest to host #AsianCup2023!https://t.co/TBNtI7UYdT

— #AFCU23 (@afcasiancup) May 31, 2022

Justeru, Kongres AFC kali ke-32 yang berlangsung baru-baru ini telah memberikan mandat kepada pihak pentadbir AFC untuk menentukan terma dan kelayakan bagi mempercepatkan proses bidaan itu.

Susulan proses bidaan itu, pihak pentadbir AFC akan menghantar laporan berserta dengan pengesyoran kepada Ahli Jawatankuasa Eksekutif AFC yang akan memilih hos baharu kelak.

Sementara itu, AFC turut maklumkan tarikh akhir untuk ahli gabungan yang berminat untuk menghantar EoI untuk menjadi tuan rumah Piala Asia 2023 adalah 30 Jun ini.


Sukan Komanwel: Kontinjen Malaysia Sasar Tujuh Pingat Emas

Kontinjen Malaysia meletakkan sasaran sebanyak tujuh pingat emas untuk diraih dalam temasya Sukan Komanwel Birmingham 2022 yang akan berlangsung bermula 28 Julai hingga 8 Ogos kelak.

Perkara tersebut diumumkan oleh Presiden Majlis Olimpik Malaysia (MOM), Tan Sri Dr. Mohammad Norza Zakaria dalam satu sidang media yang turut disiarkan di platform media sosial milik badan terbabit, baru-baru ini.

Jelasnya, sasaran yang dibuat itu adalah menyamai sasaran yang diletakkan kepada Kontinjen Malaysia semasa mengambil bahagian dalam temasya terdahulu, Sukan Komanwel Gold Coast 2018.

“Setakat ini, kita melihat kepada (sasaran) tujuh (pingat emas) di mana menyamai (sasaran) di Sukan Komanwel Gold Coast 2018,

“Walaupun di Gold Coast (kontinjen) seramai seratus tujuh puluh lebih, (kontinjen) pada kali ini kurang tetapi kami mengekalkan jumlah sasaran yang sama,” katanya.

Tambahnya lagi, sasaran untuk meraih tujuh pingat emas pada kali ini disandarkan kepada sukan badminton (dua pingat), gimranma (satu pingat), boling padang (satu pingat), angkat berat (satu pingat), skuasy (satu pingat) dan para powerlifting (satu pingat).

Dalam sidang media yang sama, Norza merangkap Presiden Persatuan Badminton Malaysia (BAM) turut mengumumkan bahawa juara powerlifting Sukan Paralimpik Tokyo 2020, Bonnie Bunyau Gustin dan  pemain skuasy wanita No.1 negara, S. Sivasangari sebagai pembawa Jalur Gemilang di temasya terbabit.


Penunggang Sukan Berbasikal Disarankan Mempunyai Lesen, Boleh Dimohon Menerusi PKBM

Kebelakangan ini, aktiviti sukan basikal kian menjadi trend dalam kalangan rakyat Malaysia. Ia juga merupakan aktiviti yang menyihatkan tubuh badan.

Bagaimanapun, aktiviti kayuhan basikal terutamanya di jalan raya boleh mengundang bahaya dan kemalangan sekiranya tidak mengikuti garis panduan yang ditetapkan.

Justeru, penunggang sukan berbasikal di dalam negara disaran untuk mengambil lesen menerusi Persekutuan Kebangsaan Berbasikal Malaysia (PKBM) dan boleh berfungsi sebagai ‘insurans’ sekiranya berlaku sebarang kecelakaan.

Perkara tersebut disarankan oleh Setiausaha Persatuan Berbasikal Kuala Lumpur (PBKL), Firdaus Arshad bagi menjaga keselamatan penunggang terutamanya yang baru sahaja berjinak-jinak dalam sukan ini.

“Sebagai seorang penunggang basikal, anda perlu mempunyai lesen berbasikal yang boleh dimohon di Persekutuan Kebangsaan Berbasikal Malaysia,

“Lesen tersebut boleh digunakan sebagai ‘insurans’ untuk keselamatan penunggang sendiri” katanya seperti dipetik daripada SatuBerita.

Baca: Basikal Perlu Lesen & Plat? – Ini Komen Pelumba Negara, Azizulhasni Awang

Pada masa yang sama, beliau turut menekankan kepada penunggang untuk mengenali garis panduan dalam melakukan aktiviti kayuhan basikal dengan menyertai mana-mana komuniti sukan berbasikal.

Hal ini penting supaya penunggang basikal tidak mengundang bahaya kepada diri sendiri serta pengguna jalan raya yang lain apabila melakukan aktiviti kayuhan tersebut.

“Ramai orang yang telah memilih sukan berbasikal sebagai aktiviti rekreasi untuk mereka. Namun ramai juga yang tidak tahu akan garis panduan yang betul untuk menunggang basikal di jalan raya,”

“Kepada penunggang yang baru, libatkan diri dalam kayuhan secara berkumpulan kerana ia lebih selamat dan lebih banyak ilmu mengenai keselamatan menunggang basikal boleh dipelajari daripada komuniti tersebut,” katanya lagi.

Selain itu, beliau turut menasihatkan para penunggang basikal untuk memakai peralatan keselamatan apabila melakukan aktiviti kayuhan supaya dapat mengelakkan kemalangan.

Sebagai tambahan, lesen berbasikal ini bukanlah satu perkara yang wajib daripada PKBM mahupun pihak kerajaan sendiri kepada semua pengguna basikal termasuk aktiviti kayuhan riadah.

Ia merupakan satu syor dan saranan bagi memupuk kesedaran dalam kalangan peminat sukan berbasikal terutamanya di jalan raya.

Bagi yang ingin mengetahui garis panduan, syarat-syarat serta kelebihan memohon LESEN BERBASIKAL daripada PKBM, anda boleh klik link INI.

Featured Image: Persekutuan Kebangsaan Berbasikal Malaysia


Penyerang Naturalisasi, Mohamadou Sumareh Mahu Sertai Selangor?

Adakah kita bakal menyaksikan penyerang naturalisasi skuad kebangsaan, Mohamadou Sumareh berhijrah ke Selangor untuk saingan Liga Malaysia musim depan?

Terdahulu, penyerang berusia 25 tahun itu mengejutkan peminat-peminat bola sepak tanah air apabila dilaporkan tidak menyertai sesi latihan bersama skuad Pahang sejak sebulan yang lalu.

Dan turut dilaporkan penyerang sayap kelahiran Gambia itu tidak akan turun dalam pertemuan menentang juara bertahan Liga Super Malaysia, Johor Darul Ta’zim (JDT) di Stadium Darul Makmur, malam ini.

“Mengenai Sumareh, sebenarnya dia tidak lagi bersama pasukan sejak sebulan yang lalu, dia tidak muncul dalam sesi latihan,”

“Apa sebab di sebalik perkara yang berlaku, kami akan mendapatkan penjelaskan daripada pihak pengurusan.” kata ketua jurulatih Tok Gajah, Dollah Salleh kepada Stadium Astro.

Dan punca kehilangan dirinya itu dikaitkan oleh peminat-peminat bola sepak tempatan dengan perpindahan ke skuad Harimau Selatan.

Dan pengumuman Safawi sudah dilamar oleh kelab berpangkalan di Portugal, Portimonense SC menguatkan desas-desus Sumareh ke negeri selatan semenanjung tanah air.

Bagaimanapun, dalam satu hantaran Instagram Story yang dibuat Sumareh semalam, dia memberikan hint untuk menyertai pasukan lain dan bukannya JDT.

Pasukan tersebut adalah Selangor yang kini sedang giat ditransformasikan oleh kepimpinan Raja Muda Selangor (RMS), Tengku Amir Shah ibni Sultan Sharafuddin Idris Shah.

Rumour 3: Selangor are trying to improve the squad by signing Mohmadou Sumareh and Nazmi Faiz. But discussions are still on going. pic.twitter.com/PqRoinjp9l

Selain daripada itu, sebuah akaun laman sosial, 1 Play Sports turut mendakwa Selangor sedang berusaha untuk memperkukuhkan skuadnya dan berusaha untuk mendapatkan Sumareh serta pemain tengah JDT, Nazmi Faiz Mansor.

Namun perkara ini masih dalam peringkat perundingan.

Foto: Football Association of Malaysia


Liverpool & Man Utd Berentap Di Stadium Rajamangala Julai Nanti – Harga Tiket Bermula Sekitar RM632

Dua kelab gergasi Liga Perdana Inggeris (EPL), Liverpool dan Manchester United (Man Utd) akan berentap sesama sendiri di negara jiran tetangga, Thailand pada Julai nanti.

Perlawanan ini akan berlangsung di Stadium Rajamangala, Bangkok untuk merebut Bangkok Century Cup pada Selasa, 12 Julai kelak. Ianya salah satu perlawanan daripada perlawanan pramusim yang diatur sebelum mengharungi musim 2022/23 kelak.

Our 2022-23 pre-season will kick-off in Thailand in July where we’ll face Manchester United ⤵

— Liverpool FC (@LFC) March 31, 2022

Peminat pasukan The Reds dan The Red Devils yang berhasrat untuk menonton perlawanan ini secara langsung di sana, boleh mendapatkan tiket secara atas talian menerusi laman sesawang thaiticketmajor.com dengan prajualan dan jualan bermula 1 dan 2 April masing-masing.

Berdasarkan tinjauan, terdapat tujuh kategori tiket yang ditawarkan untuk kedua-dua peminat pasukan berkenaan iaitu Platinum, Gold, Silver, Kategori 2, Kategori 3, Kategori 4 dan Kategori 5.

Harga tiket yang ditawarkan adalah seperti berikut:

Dan pelan tempat duduk bagi tiket-tiket berkenaan adalah seperti gambar rajah di bawah:

Untuk makluman semua, kali terakhir Liverpool ke Thailand ketika pramusim 2015/16 yang lalu menentang pasukan True Thai All Stars. Manakala, Man Utd pula bertandang buat kali terakhir ke bumi Thailand adalah pada tahun 2013 menentang Singha All-Star XI.


Pelumba Muda, Adam Norrodin Tamatkan Saingan CEV Moto2 di Tangga Ke-7

Pelumba muda negara, Adam Norrodin menamatkan saingan Kejuaraan CEV Repsol Moto2 Eropah di tangga ketujuh secara keseluruhan.

Walaupun pelumba berusia 22 tahun ini menyasarkan untuk berada di kelompok lima terbaik, pencapaian yang yang diraihnya merupakan satu peningkatan positif berbanding kedudukan tangga ke-15 pada musim lalu.

Adam yang merupakan pelumba Liqui Moly Intact SIC Junior Team dan juga sebagai pelapis Sepang Racing Team (SRT) mengumpul 79 mata daripada lapan siri perlumbaan musim ini.

“Saya berada di kedudukan ketujuh dalam keseluruhan saingan. Ia merupakan musim yang padat dengan (prestasi) naik dan turun dan saya akan ambil semua perkara positif dan jadi lebih baik.” katanya selepas daripada perlumbaan penutup di Valencia, hujung minggu lalu.

Sementara itu, seorang lagi pelumba muda negara, Syarifuddin Azman yang bersaing dalam kancah Kejuaraan CEV Moto3 Remaja Dunia menamatkan saingan musim ini di tempat ke-19 secara keseluruhan dengan kutipan 18 mata.

Pelumba berusia 18 tahun ini beraksi bersama pasukan Monlau Motorsport dan ini merupakan musim sulungnya dalam saingan motosikal remaja ini.


Tiada Perubahan Besar, Selangor FC Sebagai Nama Pasukan

Tiada perubahan besar dilakukan oleh Persatuan Bolasepak Selangor (FAS) dengan menggunakan Selangor Football Club (Selangor FC) sebagai nama pasukan untuk mengharungi saingan Liga Super 2021.

Manakala The Red Giants pula kekal sebagai nama gelaran untuk pasukan yang berpangkalan di Lembah Klang itu.

Perubahan ini dilakukan untuk mematuhi proses penswastaan yang dikehendaki oleh Persatuan Bolasepak Malaysia (FAM).

“Kita akan terus gunakan nama Selangor FC sebagai nama rasmi dan mengekalkan The Red Giants sebagai nama gelaran pasukan Selangor.

“Tidak banyak yang kita lakukan buat masa ini termasuk bagi proses penjenamaan, cukup sekadar memenuhi syarat.

“Ini kerana jika diikutkan pihak kami bercadang untuk melakukan proses penjenamaan ini dalam tempoh empat hingga lima tahun akan datang,” kata Setiausaha Agung FAS, Dr. Johan Kamal Hamidon dalam Sinar Harian.

Sementara itu, Dr. Johan turut memaklumkan pasukan Selangor dibenarkan menggunakan Stadium Majlis Bandaraya Petaling Jaya (MBPJ) sebagai gelanggang rasmi bagi saingan musim depan.

Pertukaran gelanggang rasmi ini dilakukan untuk memberi laluan kepada usaha baik pulih infrastruktur-infrastruktur di Stadium Shah Alam (SSA).

“Kelulusan menggunakan stadium berkenaan telah diperolehi daripada pihak MBPJ. Bagaimanapun, kami masih belum dapat mengesahkan gelanggang rasmi bagi skuad Selangor 2 buat masa ini.

“Lagipun, kita sendiri tidak tahu bilakah Selangor akan kembali beraksi di Stadium Shah Alam kerana difahamkan kerja-kerja pembaikan di stadium berkenaan bukan hanya melibatkan bumbung, tetapi turut melibatkan infrastruktur lain,” jelasnya lagi.


Rumusan Salah, Sangat Mudah Jaringkan Gol Lawan Man Utd

Penyerang prolifik Liverpool dan Liga Perdana Inggeris (EPL), Mohamed Salah merumuskan menjaringkan gol menentang pasukan Manchester United (Man Utd) pada musim ini adalah sangat mudah.

Reaksi tersebut diberikannya selepas daripada perlawanan menentang skuad Red Devils di Anfield, awal pagi tadi, waktu Malaysia.

Dalam perlawanan tersebut, pemain kelahiran Mesir ini berhasil menjaringkan dua gol membantu pasukannya memenangi perlawanan dengan keputusan 4-0.

“Barisan tengah dan (pertahanan Liverpool) menjadikan tugas kami lebih mudah, mereka sentiasa cuba memberikan bola kepada kami dalam situasi satu lawan satu. Jadi, mereka memudahkan hidup kami.

🗣 "I think it’s a top performance from us here and away also. Hopefully we just carry on like this."

— Liverpool FC (@LFC) April 19, 2022

“Kami tidak bolos (clean sheet) di sini, tidak bolos di sana (Old Trafford), jadi mereka memudahkan hidup kami untuk jaringkan gol.

“Kami mahu jaringkan satu gol, apabila kami dapat yang pertama, kami mahu jaringkan yang kedua, apabila kami dapat yang kedua, kami cari yang ketiga. Saya rasakan ini merupakan prestasi terbaik daripada kami di sini (Anfield) dan juga di sana (Old Trafford).

“Harapnya kami dapat kekalkan (prestasi) seperti ini.” kata Salah seperti dipetik daripada laman sesawang rasmi Liverpool.

Sebagai rekod, penyerang berusia 29 tahun ini menjaringkan lima gol dalam dua perlawanan EPL menentang Man Utd di gelanggang lawan dan laman sendiri. Ketika itu, Liverpool merekodkan kemenangan 5-0 ke atas Man Utd.

Pada masa yang sama, Salah turut mendahului senarai penjaring terbanyak EPL dengan rekod 22 gol setakat ini.


Malaysia, Vietnam Akan Melakukan Program Pertukaran Pengadil Bola Sepak

Malaysia dan Vietnam menerusi Persatuan Bola Sepak Malaysia (FAM) dan Persekutuan Bola Sepak Vietnam (VFF) telah memeterai satu memorandum persefahaman (MoU).

Difahamkan, MoU bertempoh selama tiga tahun tersebut tujuan untuk mempergiat kerjasama dalam dua perkara iaitu pembangunan pengadil dan bola sepak belia.

Menerusi persefahaman ini, FAM-VFF akan melakukan program pertukaran pengadil dalam perlawanan antarabangsa dan tempatan masing-masing.

FAM dan VFF Jalin Kerjasama Pembangunan

▶ Baca penuh di https://t.co/AVKSbAiFGo

FAM & VFF Partners in Football Development

▶ Read more at https://t.co/AVKSbAiFGo#FAM #HarimauMalaya pic.twitter.com/sBFPpGY0SW

— FA Malaysia (@FAM_Malaysia) December 26, 2022

Bukan itu sahaja, kedua-dua pengadil Malaysia dan Vietnam turut sama akan berkongsi pengalaman masing-masing dalam bidang professional melalui mesyuarat langsung atau tidak langsung dan kursus latihan.

Selain itu, kedua-dua negara juga akan menghantar skuad kebangsaan belia masing-masing untuk menyertai perlawanan persahabatan antarabangsa yang akan dianjurkan.

Tidak dilupakan, MoU ini turut bertujuan untuk mengeratkan hubungan dua hala antara Malaysia dan Vietnam.

Untuk makluman semua, pemeteraian MoU ini disempurnakan oleh Setiausaha Agung FAM, Noor Azman Hj Rahman dan Setiausaha Agung VFF, Duong Nghiep Khoi di Hanoi, semalam.

Featured Image: Football Association of Malaysia


Terbuka India: Cheam June Wei Disingkirkan Pemain Rusia Di Pusingan 32

Hasrat untuk melihat pemain badminton perseorangan bebas (independent) negara, Cheam June Wei, 24 tahun, mara jauh di dalam kejohanan Terbuka India 2022 nampaknya tidak kesampaian.

Hal ini kerana June Wei yang menghuni ranking 73 dunia ini telah disingirkan oleh pemain Rusia, Sergey Sirant yang berada di ranking 76 dunia di Pusingan 32, sebentar tadi.

YONEX-SUNRISE India Open 2022MS – Round of 3222 21 🇷🇺Sergey SIRANT🏅20 18 🇲🇾June Wei CHEAM🕗 in 43 minutes https://t.co/6uqamoVX3g

Dalam perlawanan tersebut, June Wei tumpas kepada pemain berusia 27 tahun itu secara ‘straight set’ dengan keputusan 20-22 dan 18-21 dalam tempoh permainan yang hampir memakan masa 45 minit.

Untuk makluman semua, ini merupakan pertemuan pertama melibatkan June Wei dan Sergey Sirant di pentas kejohanan antarabangsa.

Sementara itu, Sergey yang mara ke pusingan berikutnya bakal menentang samada pemain India, Kartikey Gulshan Kumar (ranking 125) atau pemain Finland, Kalle Koljonen (ranking 63).

Featured Image: Badminton Association of Malaysia


Sungai Petani Bakal Mempunyai Sebuah Litar Lumba Antarabangsa

Menteri Besar Kedah, Dato’ Seri Muhammad Sanusi Md Nor memaklumkan sebuah litar lumba bertaraf antarabangsa akan dibina di Sungai Petani, Kedah.

Menerusi perkongsian di laman Urus Setia Penerangan Darul Aman (UPDA), Sanusi memberitahu, pada asalnya, kerajaan negeri merancang untuk membina Litar Lumba Rakyat namun ianya telah dinaik taraf kepada Litar Lumba Antarabangsa.

Perkembangan tersebut dikongsikan selepas menyaksikan Majlis Menandatangani Perjanjian & Pelancaran Litar Lumba Sungai Petani di antara Menteri Besar Incorporated, PKB Open Road (SP Circuit) Sdn Bhd dan ORIC Development (SP) Sdn Bhd.

Tambah beliau lagi, walaupun litar ini lebih bersifat komersial, ianya tetap juga boleh digunakan oleh rakyat yang berminat dalam sukan permotoran.

Dengan perkembangan ini, Kedah yang terkenal dengan julukan negeri jelapang padi ini bakal mempunyai dua litar lumba antarabangsa. Selain di Sungai Petani, sebuah lagi litar antarabangsa yang bakal dibina adalah di Bukit Malut, Langkawi yang diumumkan pada tahun lalu.

Difahamkan, Litar Lumba di Langkawi lebih menumpukan kepada aktiviti perlumbaan 4 roda manakala Litar Lumba di Sungai Petani menjurus kepada litar rakyat dan aktiviti permotoran nasional.


Ketua Jurulatih Selangor ‘Rindu’ Kelibat Ifedayo, Brendan, Halim & Safuwan

Ketua jurulatih Selangor, Karsten Neitzel persembahan pasukannya menentang Kuala Lumpur City (KL City) akan menjadi berbeza sekiranya dibarisi oleh pemain-pemain senior dan berpengalaman.

Ketika turun melayan kunjungan skuad kendalian Bojan Hodak di laman sendiri, Stadium Majlis Bandaraya Petaling Jaya (MBPJ) pada malam tadi, Selangor terpaksa akur tumpas perlawanan suku akhir pertama Piala Malaysia dengan keputusan 0-2.

Skuad Red Giants yang dibarisi oleh majoriti pemain tempatan dan import muda tumpas hasil jaringan pemain Colombia, Romel Morales dan pemain gantian, Hadin Azman pada minit ke-14 dan ke-82 masing-masing.

“Itulah bola sepak, kadang kala ianya bagus jika anda mempunyai pemain-pemain yang lebih berpengalaman seperti Ifedayo (Olusegun), Brendan Gan, Halim (Saari), Safuwan (Baharudin) dan ianya akan jadi lebih mudah.

“Tetapi pemain-pemain muda telah cuba lakukan segala-galanya, patutkan saya salahkan mereka? Itulah bola sepak. (Saya) ulang, sekiranya anda mempunyai pemain lebih berpengalaman, prestasi akan menjadi lebih stabil dan lebih konsisten.” katanya dalam sidang media selepas perlawanan.

Sebagai rekod, Ifedayo yang merupakan kelahiran Nigeria merupakan pemain yang cukup penting buat Selangor pada musim ini. Dia muncul penjaring terbanyak Liga Super dengan rekod 26 gol.

Namun kelibat penyerang yang turut memegang pasport Bahrain ini tidak kelihatan dalam kesebelasan utama Selangor sejak beberapa perlawanan di peringkat kumpulan lagi.

Berdasarkan tinjauan di media sosial, ianya turut menimbulkan tanda tanya bukan sahaja peminat dan penyokong skuad Red Giants malahan peminat bola sepak tempatan secara am.

Sementara itu, pemain tengah, Brendan pula baru sahaja menyertai latihan bersama pasukan selepas diumumkan selesai menjalani pembedahan ekoran didiagnosis dengan kanser pada Julai lalu.

Manakala seorang lagi pemain tengah, Halim Saari masih lagi dalam proses pemulihan selepas ditimpa kecederaan anterior cruciate ligament (ACL) awal musim lalu.

Pemain pertahanan dan pemain tengah bertahan, Safuwan Baharudin pula dilepaskan oleh Selangor untuk menyahut panggilan skuad kebangsaan Singapura yang turun berentap dalam dua perlawanan antarabangsa.


Bagai Sireh Pulang Ke Gagang, Hakim Sertai Terengganu FC Dengan Kontrak Setahun

Bekas penyerang Selangor, Nor Hakim Hassan sah kembali ke bumi kelahirannya apabila diumumkan menyertai Terengganu FC pada jendela perpindahan kedua yang dibuka Julai ini.

Perkembangan dan pengesahan tersebut hadir menerusi satu makluman menerusi perkongsian media sosial dan laman sesawang rasmi kelab, pada hari ini.

Pada masa yang sama, penyerang terbabit bakal menyerikan skuad berjulukan Sang Penyu dengan jersi bernombor 69 setelah mengikat kontrak selama setahun bersama kelab pantai timur semenanjung tanah air itu.

Welcome Nor Hakim Hassan! 🏴🏳#NH69#TerengganuFC#WeBleedBlackAndWhite pic.twitter.com/d0fNoJjCJk

— Terengganu Football Club (@FCTerengganu) May 31, 2023

Sebelum ini, Selangor telah mengesahkan pemain tersebut bakal meninggalkan pasukan sekaligus menimbulkan ura-ura Hakim bakal menabur bakti bersama skuad kendalian Tomislav Steinbruckner.

Hakim bukanlah figura yang asing dalam bola sepak Terengganu kerana anak jati Kuala Terengganu ini pernah beraksi bersama Terengganu T-Team pada tahun 2015 sehingga 2017 bersama Safawi Rasid.

Penyerang berusia 32 tahun itu kemudiannya menyertai Perak di bawah kendalian Mehmet Durakovic yang menyaksikan dirinya menjulang piala pertamanya sebagai pemain professional – Piala Malaysia 2018.

Nor Hakim menyertai The Red Giants pada 2020 bersama dua rakan sepasukannya di Perak iaitu Brendan Gan dan Shahrel Fikri dan kekal bersama pasukan tersebut sehingga jendela perpindahan kedua musim ini.


FAM Pinda Statut – Pegang Jawatan Selama 3 Penggal Sahaja

Persatuan Bola Sepak Malaysia (FAM) dalam kongresnya pada hari ini melakukan pindaan statut yang menyaksikan semua jawatan yang dipertandingkan oleh badan induk bola sepak tanah air itu hanya boleh dipegang mana-mana individu selama tiga penggal sahaja.

Timbalan Presiden FAM, Datuk Mohd Yusoff Mahadi semasa bercakap di dalam sidang media selepas kongres mengesahkan perkembangan berkenaan sambil memaklumkan ianya telah diluluskan dan dipersetujui oleh rakan kongsi.

“Dalam pindaan statut ini, semua pemegang jawatan hanya untuk tiga penggal sahaja samada secara berturut-turut atau secara ‘lapse’ tapi hanya untuk tiga penggal sahaja dan tak boleh lebih.” jelasnya.

Selain itu, bagi jawatan presiden pula, setiap calon yang bertanding mestilah memenangi undian secara majoriti.

Sebagai contoh, seandainya jawatan presiden ditandingi oleh tiga orang calon, pemenangnya mestilah mendapat dua per tiga daripada undian secara keseluruhannya. Jika hanya dua calon yang bertanding jawatan tersebut, pemenangnya mestilah memperoleh undian berkonsepkan 50+1.

Pada masa yang sama, Yusoff turut memaklumkan Kongres FAM Kali Ke-59 itu turut meluluskan pindaan yang memperlihatkan perubahan setiap persatuan atau ahli gabungan hanya mendapat satu undian daripada satu perwakilan sahaja berbanding dua undian daripada dua perwakilan sebelum ini dalam mana-mana proses pengundian FAM.

Untuk pengetahuan semua, Yusoff menerangkan pindaan membabitkan undian ini adalah mengikut ketetapan daripada Persekutuan Persatuan Bola Sepak Antarabangsa (FIFA) dan Konfederasi Bola Sepak Asia (AFC).


CEO Terus Bekerja Berdasarkan Pelan Strategik Untuk Memajukan Bola Sepak Terengganu

Ab Rasid Jusoh yang dilantik sebagai Ketua Pegawai Eksekutif (CEO) Terengganu FC sekitar oktober tahun lalu turut maklum mengenai usaha sesetengah pihak untuk memecatnya seperti yang telah kecoh di media sosial, baru-baru ini.

Bagaimanapun Ab Rasid yang mempunyai latar belakang Ijazah Sarjana Pengurusan (Sukan) tidak ambil pusing mengenai perkara tersebut. Tumpuan penuhnya pada masa ini dicurahkan untuk memajukan pasukan Terengganu FC dan bola sepak negeri Terengganu berdasarkan pelan yang telah diluluskan oleh Lembaga Pengarah TFC Sdn. Bhd.

“Saya juga mendapat makluman (usaha pemecatan) daripada media sosial, tetapi saya terus bekerja dengan pelan strategik yang telah dibuat.” katanya ketika dihubungi oleh Sukanz.

Tetiba ramai pulok AJK/BOD contact kita nok explain. Hahahahhaa! Kata mereka CEO lebih sudu dari kuoh. Takdok info sepatoh nok buat mende2 ke satuang. pic.twitter.com/HecXPgq1YM

Untuk makluman, sejak dilantik sebagai CEO, dimaklumkan beliau telah merangka satu pelan strategik bagi tempoh lima tahun untuk meningkatkan kualiti teknikal, pengurusan dan nilai komersil Terengganu FC.

Difahamkan pelan strategik yang dibuat turut mengambil beberapa contoh daripada penglibatannya dalam sebuah pasukan bola sepak berpangkalan di bandar Kuala Terengganu iaitu T-Team FC dari tahun 2006 hingga 2016.

Menurutnya lagi, pelan strategik tersebut dikeluarkan selepas diadakan bengkel bersama pihak Persatuan Bola Sepak Negeri Terengganu (PBSNT), rakan kerjasama daripada institusi pengajian tinggi, Universiti Sultan Zainal Abidin, (UniSZA) dan agensi-agensi yang berkaitan dengan sukan bola sepak, penghujung tahun lalu.

Pelan Strategik 5 Tahun Yang Dirangka CEO Terengganu FC Bersama UniSZACEO Terengganu FC memaklumkan di dalam pelan strategik tersebut terdapat 5 pelan utama untuk menjana pendapatan buat Terengganu FC hasil daripada cadangan UniSZA.Artikel penuh ➡ https://t.co/3rctpnrdCb pic.twitter.com/BiXQP2czVh

“Saya akan terus bekerja berdasarkan kepada kepercayaan yang telah diberikan kepada saya dan semata-mata untuk memajukan bola sepak negeri Terengganu hasil daripada bengkel-bengkel yang dibuat sebelum ini dan turut dihadiri oleh persatuan (PBSNT).” tambahnya lagi.

Justeru tidak timbul isu seperti yang dicanang di media sosial yang mengatakan beliau lebih sudu daripada kuah, bekerja terlalu laju, tidak boleh bekerjasama dan sebagainya.

📄| Pihak Pengurusan TFC pada hari ini telah mengadakan kunjungan hormat ke pejabat pengurusan  Terengganu Incorporated bagi membincangkan kerjasama yang dapat dijalankan diantara kedua-dua pihak. Terima kasih diucapkan kepada pihak TI atas sokongan dan masa yang telah diberikan. pic.twitter.com/XBqMuj43pb

Perkembangan terbaharu pada awal tahun ini menyaksikan Ab Rasid telah mengemudi Terengganu FC menandatangani satu memorandum persefahaman (MOU) kerjasama bersama institusi pengajian tinggi, UniSZA.

Sebagai tambahan, beliau turut dimaklumkan mengadakan pertemuan bersama pengurusan Terengganu Incorporated bagi membincangkan kerjasama yang boleh dilakukan oleh kedua-dua pihak, semalam.


Piala Sudirman: Zii Jia Tamatkan Kemarau Kemenangan Ke Atas Tien Chen

Jaguh perseorangan lelaki negara, Lee Zii Jia akhirnya menamatkan badi kekalahannya ke atas Chou Tien Chen setelah menewaskan pemain No.5 dunia itu sejak kali terakhir melakukannya pada 2019.

Untuk rekod, Zii Jia tewas empat kali berturut-turut menentang lawannya yang berusia 33 tahun itu dalam lima pertemuan terakhir mereka dan kemenangan yang dicatatkan Zii Jia adalah pada Indonesia Masters 2019.

Pemenang pingat emas Sukan SEA 2019 itu melakar kemenangan terbarunya pada pertarungan kedua ketika mewakili Malaysia bertemu Chinese Taipei dalam aksi terakhir Kumpulan C dalam saingan Piala Sudirman, pada hari ini.

TotalEnergies BWF Sudirman Cup Finals 2023Sudirman Cup – Group C – R321 23 🇲🇾LEE Zii Jia🏅14 21 CHOU Tien Chen

— BWFScore (@BWFScore) May 17, 2023

Lebih menarik, Zii Jia yang berusia 25 tahun mencatatkan kemenangan “straight set” ke atas Tien Chen dengan skor 21-14 dan 23-21 dalam tempoh 52 minit permainan yang berlangsug di Pusat Sukan Olimpik Suzhou, China.

Kemenangan itu membolehkan Malaysia kembali mendahului Chinese Taipei dengan keputusan 2-0.

Sebelum itu, beregu campuran negara, Chen Tang Jie dan Toh Ee Wei bangkit menewaskan Ye Hong Wei dan Lee Chia Hsin.

Perlawanan seterusnya melibatkan perseorangan wanita dimana Malaysia diwakili Goh Jin Wei untuk menentang perseorangan wanita No.1 Taiwan, Tai Tzu Ying.


Rahadiazli Rahalim Akui ‘Bergelut’ Selepas Setahun Tidak Beraksi

Penjaga gol Terengganu FC, Rahadiazli Rahalim mengakui tempoh empat bulan persediaan tanpa aksi kompetitif sangat mencabar sambil berharap kemenangan dapat diraih dalam perlawanan pertama menentang PJ City FC, Rabu hadapan.

Penundaan perlawanan yang dihadapi skuad pantai timur ini ekoran penularan Covid-19 memberi sedikit kesan kepada persiapan pasukan namun itu tidak menghalang mereka untuk meneruskan momentum menerusi beberapa aksi persahabatan.

Tetapi, untuk dirinya yang telah diketepikan selama setahun susulan kecederaan anterior cruciate ligament (ACL) ditambah pula dengan penundaan perlawanan pada musim ini menyukarkannya untuk mendapatkan tahap kecergasan yang lebih konsisten.

“Kalau ditambah dengan penundaan perlawanan ketika ini, lebih kurang setahun saya tidak bermain dalam liga disebabkan ACL pada tahun lepas.

“Memang momentum tu susah nak dapat dan pramusim selama empat bulan ni memang susah tetapi sekarang saya kena rebut peluang juga untuk beraksi sebab dah lama sangat tunggu.

“Sepatutnya apabila dipanggil ke skuad kebangsaan, mungkin sedikit sebanyak dapat membantu saya tetapi selepas saya positif COVID-19, saya anggap tiada rezeki saya di situ.

“Mungkin saya sendiri juga belum cergas sepenuhnya dan sekarang kena fokus betul-betul untuk mempersiapkan diri,” jelasnya.

Menjelang perlawanan pertama Terengganu FC menentang PJ City FC pada Rabu depan, Rahadiazli menjangkakan pertembungan yang sukar akan dihadapi dan pasukan tidak boleh tercicir mata.

Ini kerana tiga perlawanan awal membabitkan pasukan ini adalah di tempat lawan dan pemain perlu bekerja lebih keras bagi memastikan kemenangan berterusan.

“Perlawanan pertama menentang PJ City adalah di tempat lawan, begitu juga dengan dua lagi perlawanan akan datang, jadi ia bukan perkara mudah untuk kami.

“Tetapi itu tidak akan menjadi alasan untuk pasukan tidak membawa pulang mata ke Terengganu dan kami akan cuba sedaya upaya menang dalam perlawanan nanti,” tambahnya.


Brazil Para Badminton: Cheah Liek Hou Rangkul Kejuaraan Sulung Bagi Tahun 2022

Pemain badminton para negara, Cheah Liek Hou merangkap pemenang pingat emas Paralimpik 2020 berhasil merangkul kejuaraan sulungnya pada tahun ini.

Kejuaraan tersebut dirangkul Liek Hou selepas menundukkan pemain Perancis, Meril Loquette pada perlawanan akhir dalam kategori SU5 di kejohanan Brazil Para Badminton International 2022, semalam.

Baca: ‘Dalam Rezeki Saya, Ada Juga Rezeki Orang Lain’ – Liek Hou Mahu Sedekah Sebahagian Ganjaran Emas Paralimpik

Dalam perlawanan tersebut, Liek Hou yang dibimbing oleh bekas jaguh badminton negara, Datuk Rashid Sidek mencetak kemenangan secara ‘straight set’ dengan skor 21-17 dan 21-17.

Untuk makluman semua, pemain lawan itu menduduki ranking ke-7 manakala Liek Hou pula menghuni tangga kedua dunia bagi kategori SU5.

Sebagai tambahan, ini merupakan kejuaraan kelapan berturut-turut buat Liek Hou. Pemain berusia 34 tahun ini konsisten merangkul kejuaraan sejak daripada menyertai kejohanan Denmark Para Badminton 2019.

Featured Image: Facebook Ti Lian Ker


Pan-gon Panggil 14 Pemain JDT Sertai Kem Latihan Pusat Harimau Malaya

Ketua jurulatih skuad kebangsaan, Kim Pan-gon mengumumkan senarai 29 pemain yang dipanggilnya untuk menyertai kem latihan pusat skuad Harimau Malaya bagi menghadapi dua Perlawanan Antarabangsa Tier 1 dan Pusingan Akhir Kelayakan Piala Asia 2023.

Menerusi senarai nama yang dikeluarkan Persatuan Bola Sepak Malaysia (FAM), lebih kurang separuh daripadanya iaitu seramai 14 orang diisi dengan pemain-pemain pasukan pendahulu Liga Super, Johor Darul Ta’zim (JDT).

14 pemain tersebut ialah Farizal Marlias, Syahmi Safari, Shahrul Saad, Cobin-Ong, Syamer Kutty, Nazmi Faiz, Safiq Rahim, Arif Aiman, Safawi Rasid, Akhyar Rashid, Mohamadou Sumareh, Matthew Davies, Afiq Fazail dan Guilherme de Paula.

Seterusnya, senarai itu diisi dengan tiga pemain Petaling Jaya City dan Negeri Sembilan masing-masing iaitu Kalamullah Al-Hafiz, R. Kogileswaran, Darren Lok, Khair Jones, Ahmad Khuzaimi Piee dan Syihan Hazmi.

Siaran Media: Senarai 29 Pemain Ke Kem Latihan Pusat Harimau Malaya Bermula 19 Mei 2022

▶ Baca penuh di https://t.co/98W4KPGEqH#FAM #HarimauMalaya pic.twitter.com/XpHs8YS4wz

— FA Malaysia (@FAM_Malaysia) May 17, 2022

Sementara itu, enam pemain lagi diisi oleh Faisal Halim (Terengganu), Khairulazhan Khalid (Selangor), Syafiq Ahmad (Kedah Darul Aman), Daminic Tan (Sabah), Nor Azam Azih (Sri Pahang) dan Norshahrul Idlan Talaha (Melaka United).

Pan-gon yang merupakan kelahiran Korea melengkapkan senarai ini dengan tiga pemain yang berpangkalan di luar negara iaitu Dion Cools (SV Zulte Waregem), Liridon Krasniqi (Odisha) dan Junior Eldstal (Chonburi).

Selain daripada 29 pemain ini, Pan-gon turut menyenaraikan 11 pemain yang diletakkan dalam Senarai Bersedia jika terdapat sebarang perubahan pada senarai nama 29 pemain di atas.

Sebelas pemain ini ialah Aidil Zafuan, Ramadhan Saifullah, Natxo Insa, Sahrul Nazeem Zulpakar, Shahrel Fikri, Zhafri Yahya, A. Selvan, Khatul Anuar, Rizal Ghazali, Shamie Iszuan dan Arif Fadzilah.

Dimaklumkan, Pan-gon akan mendaftarkan 23 pemain sahaja dalam senarai pendaftaran akhir bagi menghadapi pusingan akhir Kelayakan Piala Asia 2021 kelak.

Faetured Image: JOHOR Southern Tigers


Kejohanan Olahraga Asia: Kuartet 4x100m Wanita Lari Dalam Masa 45.56s

Nurul Aliah Maisarah Nor Azmi, Zaidatul Husniah Zulkifli, Nur Afrina Batrisyia Mohamad Rizal dan Chelsea Cassiopea Evali Bopulas yang mengambil bahagian dalam acara 4×100 meter (m) wanita berhasil muncul sebagai kuartet kelima terpantas di asia.

Pada awalnya, barisan pelumba negara dilihat muncul yang ketujuh melintasi garisan penamat di Kejohanan Olahraga Asia 2023. Bagaimanapun, keputusan rasmi menyiarkan kuartet Kazakhstan dan Uzbekistan masing-masing dibatalkan sekaligus menjadikan Malaysia menghuni tangga kelima.

Sebagai rekod, kuartet wanita negara melintasi garisan penamat dengan catatan masa 45.56s.

Dalam perlumbaan tersebut, pingat emas menjadi milik kuartet China (Liang Xiaojing, Wei Yongli, Yuan Qiqi, Ge Manqi) dengan catatan masa 43.35s.

Pingat perak pula dibawa pulang oleh kuartet Jepun (Miu Kurashige, Arisa Kimishima, Remi Tsuruta, Midori Mikase) dengan tempoh larian 43.95s manakala kuartet Thailand (Supawan Thipat, Supanich Poolkerd, On-uma Chattha, Athicha Phetkun) merangkul pingat gangsa dengan rekod larian 44.56s.

Sementara itu, Hong Kong dan Singparu pula menamatkan larian di tempat keempat dan keenam dengan catatan masa 45.51s dan 45.60s masing-masing.

Sebagai perbandingan, kuartet negara dianggotai oleh Azreen Nabila Alias, Zaidatul Husniah Zulkifli, Nur Afrina Batrisya Mohd Rizal dan Nur Aishah Rofina Aling yang membawa pulang pingat gangsa di temasya Sukan SEA 2023 pada Mei lalu mencatatkan masa larian 44.58s sekaligus menjadi rekod kebangsaan.

Featured Image: Asian Athletics Championships 2023


Beregu No.3 BAM Terlepas Saingan Terbuka Swiss – Kai Wun Alami Kecederaan

Pasangan beregu lelaki ketiga yang berada di bawah naungan Persatuan Badminton Malaysia (BAM), Man Wei Chong dan Tee Kai Wun tidak akan mengambil bahagian dalam saingan Terbuka Swiss 2022 – Jelajah Dunia Super 300 BWF.

Walaupun nama mereka telah didaftarkan di kejohanan terbabit, pasangan yang menghuni ranking ke-45 dunia itu terpaksa menarik diri ekoran salah salah seorang daripadanya iaitu Tee Kai Wun mengalami kecederaan.

ManTee tak join. Kai Wun injured 🙁

Baca – All England 2022: Juara Dunia Perlukan Lebih Sejam Tundukkan Beregu Muda Wei Chong-Kai Wun

Perkara tersebut dikongsikan oleh BAM menerusi balasan komen di pelbagai platform media sosialnya, lewat tengah malam tadi.

Dengan penarikan diri mereka, hanya dua beregu BAM yang akan beraksi di pentas tersebut iaitu Aaron Chia-Soh Wooi Yik (pilihan ke-2) dan Goh Sze Fei-Nur Izzuddin (pilihan ke-8).

Sementara itu, dua lagi beregu dari Malaysia terdiri daripada pasangan bebas (independent) iaitu Ong Yew Sin-Teo Ee Yi (pilihan ke-6) dan Tan Kian Meng-Tan Wee Kiong.

Untuk makluman semua, kejohanan ini berlangsung di St. Jakobshalle, Basel bermula 22 hingga 27 Mac dengan para pemain akan merebut ganjaran wang tunai bernilai 200,000 dolar Amerika Syarikat secara terkumpul.


Yew Sin-Ee Yi Dan Bagas-Fikri Ulangi Pertembungan Di All England

Beregu lelaki No.2 tanah air, Ong Yew Sin dan Teo Ee Yi akan berentap sekali lagi dengan pasangan No.4 Indonesia, Bagas Maulana dan Muhammad Shohibul Fikri di pentas antarabangsa.

Kedua-dua pasangan ini akan bertemu di peringkat suku akhir Terbuka Swiss selepas berhasil menumpaskan lawan masing-masing di Pusingan 16, semalam.

YONEX Swiss Open 2023MD – R16             🇲🇾ONG Yew Sin🏅15 21 21 🇲🇾TEO Ee Yi🏅             🇯🇵Kenya MITSUHASHI21 13 15 🇯🇵Hiroki OKAMURA

— BWFScore (@BWFScore) March 23, 2023

Terlebih dahulu, Yew Sin-Ee Yi mara setelah menumpaskan gandingan Jepun, Kenya Mitsuhashi dan Hiroki Okamura menerusi tiga set permainan yang berkesudahan dengan skor 15-21, 21-13 dan 21-15 dalam tempoh satu jam permainan.

Manakala, Bagas-Fikri pula berhasil menundukkan pasangan Taiwan, Lee Jhe-huei dan Yang Po-hsuan juga menerusi tiga set permainan dengans skor 21-8, 15-21 dan 21-16 dalam tempoh 43 minit permainan.

YONEX Swiss Open 2023MD – R16            🇮🇩Muhammad Shohibul FIKRI🏅21 15 21 🇮🇩Bagas MAULANA🏅            LEE Jhe-Huei8 21 16 YANG Po-Hsuan

— BWFScore (@BWFScore) March 23, 2023

Sebagai rekod, pertembungan seterusnya melibatkan Yew Sin-Ee Yi dan Bagas-Fikri akan menjadi yang ketiga dalam karier masing-masing.

Setakat ini, Yew Sin-Ee Yi belum pernah menang ke atas Bagas-Fikri dimana kedua-duanya berlangsung ketika dalam saingan Kejohanan Badminton Terbuka Seluruh England (All England) edisi 2022 dan 2023.

Featured Image: Badminton Association of Malaysia & Badminton Indonesia


Lampard Kembali Ke Stamford Bridge Untuk Bangkitkan The Blues

Kancah Liga Perdana Inggeris (EPL) diserikan dengan pengumuman kembalinya legenda Chelsea, Frank Lampard bersama kelab London itu sebagai pengendali sementara sehingga akhir musim ini.

Memetik kenyataan rasmi yang disiarkan menerusi laman sesawang The Blues, kehadiran Lampard adalah sebagai sebahagian daripada pelan jangka pendek bagi menghabiskan musim 2022/23 dengan stabil sementara kelab itu mencari pengurus tetap yang baharu.

Pemilik bersama, Todd Boehly dan Behdad Eghbali berkata: “Kami mempunyai perlawanan yang penting menentang Wolverhampton Wanderers pada Sabtu dan terus menumpukan sepenuh perhatian kami bagi aksi suku akhir Liga Juara-Juara UEFA (UCL) menentang Real Madrid minggu hadapan.”

Frank Lampard returns as Caretaker Manager until the end of the season. 🤝

— Chelsea FC (@ChelseaFC) April 6, 2023

“Kami akan berikan sokongan penuh buat Frank (Lampard) memandangkan kami menyasarkan hasil terbaik daripada baki perlawanan yang bakal kami hadapi”, tambah mereka dalam kenyataan media yang dikeluarkan sebentar tadi.

Kehadiran Lampard adalah untuk mengisi kekosongan yang ditinggalkan Graham Potter buat sementara waktu setelah jurulatih itu meninggalkan kelab tersebut pada 3 April.

Frank Lampard merupakan legenda bola sepak Chelsea yang telah menjuarai hampir kesemua kejuaraan bersama The Blues sepanjang kariernya. Selain itu, Lampard juga pernah melatih Chelsea dengan mengendalikan 84 perlawanan pada ketika kelab itu dikenakan sekatan perpindahan.

Pengendali yang berusia 44 tahun itu telah melatih kelab Merseyside, Everton dalam saingan Liga Perdana Inggeris bagi musim 2022/23 sebelum melepaskan jawatannya pada 24 Januari setelah berada di zon penyingkiran.

Featured Image: Chelsea Football Club


Terbuka Malaysia: Beregu China Ranking 33 Dunia Ketepikan Pearly-Thinaah Di Pusingan 16

Beregu wanita No.1 negara, Pearly Tan dan Thinaah Muralitharan kandas di Pusingan 16 dalam saingan Terbuka Malaysia 2022 – Jelajah Dunia Super 750 BWF.

Penghuni ranking kesepuluh dunia ini terpaksa akur dengan keputusan tersebut setelah diketepikan oleh beregu China, Zhang Shu Xian dan Zheng Yu yang menduduki ranking ke-33 dunia, sebentar tadi.

R16#CHN🇨🇳 Zhang Shu Xian-Zheng Yu def. #MAS🇲🇾 Pearly Tan-Thinaah M 21-19 21-14#GemilangkanLagi#DemiMalaysia#BadmintonMalaysia pic.twitter.com/XRYLNMDZmH

— BAM (@BA_Malaysia) June 30, 2022

Dalam perlawanan tersebut, Pearly-Thinaah ditewaskan oleh pasangan terbabit secara “straight set” dengan skor yang berkesudahan 19-21 dan 14-21 dalam tempoh masa 42 minit permainan yang berlangsung di Gelanggang 1, Axiata Arena.

Kekalahan ini sekaligus menghanguskan peluang buat Pearly-Thinaah ke peringkat suku akhir bagi saingan ini.

Sementara itu, gandingan Zhang-Zheng ini akan turun menentang beregu Indonesia yang baru sahaja bergandingan bermula bulan ini, Febby Valencia dan Ribka Sugiarto di peringkat suku akhir kelak.

Pasangan Indonesia yang menghuni ranking ke-209 dunia ini mara selepas menumpaskan beregu India-Amerika, Srivedya Gurazada dan Ishika Jaiswal di Pusingan 16, hari ini.

Featured Image: Badminton Association of Thailand


Liga Simpanan B-23: Tiga Pemain Lebih Umur Termasuk Dua Pemain Import Dibenarkan Atas Padang

Pengelola liga tempatan, Malaysian Football League (MFL) mengumumkan penstrukturan baharu dengan meningkatkan penyertaan saingan Liga Super kepada 18 pasukan serta menubuhkan Liga Simpanan untuk disertai semua pasukan pemain bawah 23 tahun (B-23).

Bercakap mengenai Liga Simpanan, ianya ditubuhkan bagi menjadi pentas kepada pembangunan pemain B-23 untuk memastikan jaminan minit permainan berdasarkan kajian MFL dimana pemain-pemain muda tidak mendapat minit bersama pasukan utama.

Dalam taklimat yang disampaikan oleh Ketua Pegawai Eksekutif (CEO) MFL pada hari ini, walaupun saingan ini ditubuhkan untuk pemain B-23, pihak penganjur tetap membenarkan seramai lima pemain lebih umur disenaraikan bersama skuad ini.

Bagaimanapun, hanya tiga pemain termasuk maksimum dua pemain import boleh beraksi di atas padang pada satu-satu masa. Peraturan ini dibuat bagi menjamin minit permainan buat sekurang-kurangnya lapan pemain tempatan B-23 pada setiap masa.

MFL menjelaskan kebenaran slot pemain lebih umur dan kelibat pemain import ini dibuat bagi meningkatkan penanda aras liga serta menjadi ‘kancah’ buat pemain B-23 menyesuaikan diri dan merapatkan jurang dengan saingan Liga Super.

Selain itu, penubuhan Liga Simpanan ini juga membuka peluang kepada pasukan-pasukan Liga Super untuk menggunakan saingan ini sebagai platform pemulihan pemain senior atau memastikan pemain pasukan utama diberi peluang untuk pengekalan prestasi.


Saingan Malaysia Masters 2022 Turut Disiarkan Astro Bermula Pusingan 32

Kejohanan badminton Terbuka Malaysia 2022, sebuah saingan berstatus Jelajah Dunia Super 750 BWF telah menutup tirainya semalam.

Bagaimanapun, para peminat badminton akan disajikan dengan satu lagi kejohanan badminton yang turut berlangsung di tanah air iaitu saingan Malaysia Masters 2022 yang akan bermula esok, 5 hingga 10 Julai.

Sepertimana saingan Terbuka Malaysia, stesen televisyen berbayar tempatan, Astro akan menayangkan saingan ini secara langsung bermula daripada Pusingan 32.

Start from Round of 32. No need X amount of retweets this time. 🫣 https://t.co/wxbJioVE8N

— Stadium Astro 😷 (@stadiumastro) July 3, 2022

Perkembangan itu diumumkan sendiri oleh pihak Astro menerusi satu balasan ciapan kepada pertanyaan seorang pengguna laman sosial, Twitter, semalam.

Untuk makluman semua, saingan yang berstatus Jelajah Dunia Super 500 BWF ini akan turut disertai beberapa pemain dan beregu handalan tempatan.

Setakat senarai awal yang dikeluarkan, antara yang akan mengambil bahagian dalam saingan ini ialah Lee Zii Jia, Liew Daren, Aaron Chia-Soh Wooi Yik, Goh Sze Fei-Nur Izzuddin, Pearly Tan-Thinaah Muralitharan dan beberapa pemain lain lagi.

Sebagai tambahan, saingan yang ditaja oleh Daihatsu ini menawarkan hadiah keseluruhan berjumlah sekitar RM1.6 juta.


Kenali Dua Pemain Serie D Brazil Yang Bakal Menyarung Jersi Melaka United

Ekoran terperosok di tangga ke-11 Liga Super selepas 13 perlawanan, Melaka United tampilkan ‘Pelan B’ dengan melakukan sedikit perubahan terhadap barisan serangannya pada jendela perpindahan kali ini.

Pemangku Ketua Pegawai Eksekutif (CEO) Melaka United, Datuk Justin Seri Justin Lim menyatakan kepada media bahawa mereka telah mendapatkan dua penyerang asing baharu untuk menggantikan Alex Goncalves dan Stefan Nikolic yang menampilkan persembahan kurang memuaskan.

Difahamkan, kedua-dua penyerang yang beraksi dalam saingan divisyen keempat bola sepak Brazil iaitu Serie D ini sudah tiba di Malaysia dan sedang menjalani kuarantin wajib. Sepertimana yang didedahkan oleh pemangku CEO, kedua-dua pemain ini bernama Gomez dan Adriano.

Buat para penyokong skuad Hang Tuah, berikut adalah informasi yang kami dapati mengenai kedua-dua pemain yang akan menyarung jersi Melaka United bagi mengharungi baki saingan Liga Malaysia 2021:

Nama: Giovane Gomez da Silva

Tarikh Lahir: 20 Mac 1995

Kelab Terdahulu: Caxias do Sul

Gomez boleh dikatakan masih lagi muda dan sebelum ini kariernya hanya tertumpu di dalam negaranya sendiri. Karier tertingginya setakat ini adalah beraksi dalam saingan divisyen dua Brazil bersama Remo pada tahun 2020. Bercakap mengenai gaya permainannya, Gomez boleh dilabel sebagai penyerang berbaka ‘The Poacher’ atau seringkali digelar ‘fox in the box’. Ini kerana, Gomez gemar berkeliaran dan menerima suapan bola sekitar atau di dalam kotak penalti sebelum melakukan sesuatu untuk menjaringkan gol. Bonus, pemain berketinggian 1.88 meter ini mempunyai tandukan yang berbisa.

Baca: Melaka United Pinjam Pemain Yang Pernah Berlatih Di Borussia Dortmund

Tarikh Lahir: 30 Ogos 1995

Kelab Terdahulu: Galvez Esporte Clube

Beralih pula kepada penyerang kedua yang akan menyarung jersi Melaka United iaitu Adriano. Selain berkongsi umur yang sama dengan Gomez, penyerang ini juga tidak pernah berkelana ke luar negara. Gaya permainan Adriano sedikit kontra berbanding Gomez kerana dia boleh dikategorikan sebagai Penyerang Lengkap atau ‘The Complete Forward’.

Adriano boleh berperanan sebagai ‘poacher’ di dalam kotak, boleh berperanan sebagai ‘targetman’ untuk memegang bola dan boleh terlibat dalam ‘build-up play’ memandangkan memiliki kemampuan teknikal yang baik dan kerajinan.

Rumusannya, berdasarkan kepada kemampuan yang dimiliki oleh Gomez dan Adriano, kehadiran kedua-dua bakal penyerang ini dilihat melengkapi satu sama lain. Dijangka Gomez akan mengisi posisi penyerang utama (top striker) manakala Adriano akan berperanan sebagai penyerang kedua (second striker) di dalam kesebelasan utama Melaka United kelak.

Bagaimanapun, dengan rekod kedua-dua pemain ini tidak beraksi di luar negara dan sekadar bermain di divisyen keempat liga Brazil, sejauh manakah kehadiran mereka dapat menjamin skuad kendalian Zainal Abidin Hassan ini mampu mengelak daripada terjerumus ke kancah Liga Premier 2022?


Kejohanan Hoki Indoor Piala Asia 2022: Skuad Wanita Negara Bawa Pulang Pingat Gangsa

Kilauan pingat gangsa menjadi milik skuad wanita negara setelah berjaya menumpaskan Kazakhstan dalam perlawanan penentuan tempat ketiga dan keempat Kejohanan Hoki Dalam Dewan (Indoor) Piala Asia 2022.

Perlawanan yang berlangsung di Stadium Tertutup Huamark, Bangkok, Thailand ini menyaksikan Malaysia berhasil meraih kemenangan dengan keputusan 2-0 selepas beraksi selama 40 minit.

Kedua-dua jaringan tersebut hadir menerusi penalti stroke yang disudahkan dengan cemerlang oleh Iren Hussin dan Nur Aisyah Yaacob pada minit ke-15 dan ke-39 masing-masing.

In full flight … the Malaysian women's national team up against Kazakhstan for their bronze finish at the AHF Indoor Asia Cup 2022 earlier today in Bangkok#MalaysiaHockeyConfederation #MalaysianHockey #IndoorHockey pic.twitter.com/0XJe2TFxmY

— MHC (@hockeymalaysia) August 15, 2022

Kejayaan membawa pulang pingat gangsa ini turut diserikan dengan kapten pasukan, Juliani Mohamad Din diangkat sebagai pemain terbaik bagi perlawanan ini.

Terdahulu, skuad wanita negara kempunan untuk mara ke perlawanan akhir apabila tewas tipus 0-1 kepada skuad negara jiran tetangga, Indonesia pada peringkat separuh akhir.

Bagaimanapun, pencapaian dirangkul pada edisi kali ini adalah lebih baik berbanding edisi lalu dimana skuad wanita negara menamatkan saingan tersebut di tempat keempat.

Featured Image: Malaysian Hockey Confederation


Malaysia Masters: Pearly-Thinaah Singkir Pasangan Yang Menjuarai Terbuka Malaysia 2022

Beregu wanita utama negara, Pearly Tan dan Thinaah Muralitharan berhasil menempah tiket ke peringkat separuh akhir saingan Malaysia Masters 2022.

Kejayaan itu tercipta dengan menumpaskan pasangan muda Indonesia yang menjuarai saingan Terbuka Malaysia 2022, Apriyani Rahayu dan Siti Fadia Silva Ramadhanti di peringkat suku akhir, sebentar tadi.

Dalam perlawanan terbabit, Pearly-Thinaah berjaya merakamkan kemenangan secara “straight set” dengan skor yang berkesudahan 21-18 dan 21-17 dalam tempoh 42 minit permainan.

PERODUA Malaysia Masters 2022WD – Quarter final          🇲🇾Pearly TAN🏅21 21 🇲🇾Muralitharan THINAAH🏅18 17 🇮🇩Apriyani RAHAYU          🇮🇩Siti Fadia Silva RAMADHANTI

🕗 in 42 minutes https://t.co/r5GpFIeHMR

— BWFScore (@BWFScore) July 8, 2022

Kemenangan ini juga membolehkan Pearly-Thinaah membalas dendam terhadap kekalahan di tangan pasangan yang sama dalam pertembungan sulung di peringkat separuh akhir Indonesia Masters, bulan lalu.

Ketika itu, Apriyani-Siti berhasil mecipta kemenangan dengan skor 21-23, 21-14 dan 21-14 sekaligus mengekang Pearly-Thinaah daripada mara ke pentas akhir Indonesia Masters.

Sementara itu, dengan kemenangan yang dicipta oleh Pearly-Thinaah pada hari ini, pasangan yang menghuni ranking ke-10 dunia ini akan berhadapan dengan beregu No.1 dunia dari China, Chen Qing Chen dan Jia Yi Fa untuk merebut tiket ke pentas akhir.

Featured Image: Badminton Association of Thailand


NJOI Tawar Pek Liga Malaysia Pada Harga RM29 Selama 30 Hari

Perkhidmatan TV satelit tanpa langganan bulanan yang dimiliki Astro iaitu NJOI turut tampil menawarkan pek Liga Malaysia kepada para peminat bola sepak tempatan.

Menerusi siaran akhbar yang diedarkan, terdapat dua pilihan tawaran oleh NJOI yang terdiri daripada Pek Liga Malaysia dan Pek Sports Mega Baharu bagi membolehkan menyaksikan saingan Liga Malaysia.

Bagi Pek Liga Malaysia, NJOI menetapkan harganya pada RM29 selama 30 hari. Pembeli pek ini akan diberikan akse kepada tiga saluran iaitu Arena 2, Arena Bola dan Arena Bola 2 bagi menikmati perlawanan-perlawanan Liga Malaysia.

Astro Tambah Dua Saluran Sukan Untuk Liga Malaysia – Arena Bola & Arena Bola 2 https://t.co/CoBk3zTyOt

— Sukanz. (@sukanzcom) February 9, 2023

Manakala bagi Pek Sports Mega Baharu yang terkandung siaran perlawanan Liga Malaysia di dalamnya berserta sukan-sukan lain, ianya ditetapkan pada harga RM70 juga selama 30 hari. Pembeli pek ini akan diberikan akses kepada saluran Arena Bola dan Arena Bola 2.

Pelanggan yang mendapatkan mana-mana pek di atas akan diberikan akses penstriman percuma ‘on the go’ melalui sooka.

Bagaimanapun, kedua-dua pek tersebut tersedia untuk dibeli bermula 23 Februari 2023 – sehari sebelum berlangsungnya Perlawanan Sumbangsih (Piala Sultan Haji Ahmad Shah) merangkap perlawanan pertama Liga Super melibatkan Johor Darul Ta’zim (JDT) dan Terengganu FC.

Pembelian boleh dibuat melalui NJOI App.


Olimpik 2020: Aaron Chia-Wooi Yik Beri Tentangan Sengit Kepada Regu No.2 Dunia

Pasangan beregu lelaki negara, Aaron Chia dan Soh Wooi Yik hanya mampu memberikan tentangan sengit sahaja kepada beregu lelaki No.2 dunia, Hendra Setiawan dan Mohammad Ahsan.

Secara keseluruhannya, mereka terpaksa akur kalah dua ‘straight set’ kepada pasangan dari Indonesia ini pada perlawanan kedua peringkat Kumpulan D dalam temasya Sukan Olimpik Tokyo 2020, hari ini.

RESULTS: #Tokyo2020Group D#INA Mohammad Ahsan-Hendra Setiawan def. #MAS Aaron Chia-Soh Wooi Yik  21-16 21-19#DemiMalaysia#KontinjenMalaysia#BadmintonMalaysia#BadmintonLovers pic.twitter.com/0i4xUWN5u1

Aaron Chia-Wooi Yik tumpas dengan pungutan mata 16-21 pada set pertama. Regu negara ini cuba bangkit untuk memenangi set kedua namun mereka hanya mampu menamatkan saingan dengan keputusan 21-19.

Bagaimanapun, ini bukan pengakhiran buat beregu lelaki negara ini dalam temasya Sukan Olimpik. Mereka masih berpeluang untuk mara ke peringkat kalah mati.

Perlawanan seterusnya dan terakhir, Aaron Chia-Wooi Yik akan bertemu regu lelaki dari Kanada, Jason Anthony Ho-Shue, Nyl Yakura pada 27 Julai, pada jam 7 petang.


Marquez Dibenarkan Bertanding Tanpa Hukuman ‘Long Lap’ – FIM

Pelumba sensasi, Marc Marquez sah terlepas daripada dikenakan hukuman ‘Long Lap Penalty’ berganda dalam perlumbaan yang akan datang susulan memenangi perbicaraan di Mahkamah Rayuan MotoGP.

Menurut kenyataan dikeluarkan Persekutuan Motosikal Antarabangsa (FIM), mahkamah telah membuat keputusan bahawa hukuman ke atas pelumba berusia 30 tahun itu telah selesai berikutan ketiadaannya di Argentina.

“Dengan itu, Marc Marquez dibenarkan bertanding dalam perlumbaan seterusnya di mana dia boleh menyertainya, tanpa sebarang sekatan lanjut,” kata FIM dalam kenyataan yang sama.

The MotoGP™ Court of Appeal have issued its final decision on the Application of the Sanction in @marcmarquez93's #PortugueseGP case

Full statement 👇#MotoGP | 📰https://t.co/D7Q5zkOahi

— MotoGP™🏁 (@MotoGP) May 9, 2023

Terdahulu, Marquez telah menjadi punca kemalangan dengan Miguel Oliviera yang menyebabkan kedua-dua pelumba tersingkir pada aksi pembukaan musim di Portugal sekaligus dikenakan hukuman ‘Long Lap Penalty’ berganda.

Juara enam kali itu telah memohon maaf atas kesilapan yang dilakukannya itu tetapi terpaksa diketepikan dalam dua perlumbaan susulan kecederaan tangan yang dialaminya dan mencetuskan tanda tanya terhadap status hukumannya.

Rayuan telah dilakukan pihak Marc Marquez dan Repsol Honda Team pada 17 April 2023 sebelum Mahkamah Rayuan MotoGP memberikan keputusan akhir mereka, hari ini.

Pelumba Sepanyol itu dijangka kembali pada aksi pelumbaan Grand Prix (GP) Perancis yang akan berlangsung hujung minggu ini. Untuk pengetahuan umum, GP Perancis merupakan GP ke-1000 dalam sejarah MotoGP.


JDT Pertaruh Pemain Muda Dalam Saingan Piala Malaysia, Sasar Ke Suku Akhir – TMJ

Gergasi bola sepak tanah air, Johor Darul Ta’zim (JDT) akan mempertaruhkan skuad yang terdiri daripada pemain-pemain muda apabila beraksi dalam kancah Piala Malaysia yang akan bermula Ogos hingga Disember tahun ini.

Pemiliknya, DYAM Tunku Ismail Ibni Sultan Ibrahim merangkap Tunku Mahkota Johor (TMJ) mendedahkan perkara ini dilakukan bagi memberikan para pemain mudanya minit permainan serta pengalaman.

Perkara ini dikongsikan oleh TMJ menerusi satu video temu bual yang dimuat naik oleh pelbagai platform media sosial milik skuad berjulukan Harimau Selatan, pada hari ini.

“(Bagi) Piala Malaysia kita ada strategi yang lain, kami akan letak lebih pemain-pemain muda untuk memberi mereka minit (permainan) dan juga pengalaman,

A post shared by JOHOR DARUL TA’ZIM FC (@officialjohor)

“Jadi kita boleh memberi fokus dengan agenda-agenda yang lain, jadi untuk Piala Malaysia saya berharap dapat masuk suku akhir ataupun separuh akhir tetapi lebih dengan barisan-barisan pemain kami yang muda-muda yang lain,” kongsinya

Melihatkan kepada pendekatan tersebut, ianya dibuat bagi JDT dapat memberikan tumpuan kepada baki saingan Liga Super dan Liga Juara-Juara AFC (ACL) yang turut berjalan seiringan dengan saingan Piala Malaysia pada ketika itu.

Untuk pengetahuan semua, saingan Liga Super Malaysia yang bermula pada 24-26 Februari akan menutup tirainya pada 17 Disember.

Manakala bagi saingan peringkat kumpulan ACL pula, ianya akan bermula sekitar pertengahan September dan berakhir sekitar pertengahan Disember.

Saingan kalah mati ACL pula akan bermula sekitar pertengahan Februari 2024 dan perlawanan akhir pula dijadualkan berlangsung pada 11 dan 18 Mei 2024.

Untuk makluman semua, TMJ menetapkan sasaran menamatkan saingan Liga Super dalam kelompok tiga terbaik sementara bagi kejohanan ACL pula sekurang-kurangnya melepasi peringkat kumpulan.

Featured Image: JOHOR Southern Tigers


Syarifuddin ‘Damok’ Bakal Melakukan Debut Moto3 di Aragon GP

Pelumba tempatan, Syarifuddin Azman atau dikenali sebagai Damok bakal membuat kemunculan pertama dalam saingan Kejuaraan Dunia Moto3 pada perlumbaan Aragon GP, minggu hadapan.

Pelumba yang beraksi dalam saingan FIM CEV Moto3 Remaja tersebut ‘dinaikkan pangkat’ bagi mengisi kekosongan ditinggalkan oleh John McPhee yang akan menyertai saingan kelas Moto2.

Perkembangan ini dimaklumkan secara rasmi oleh Petronas SRT bagi memberikan pengalaman ‘berharga’ kepada pelumba-pelumba ini, pada hari ini.

News: PETRONAS Sepang Racing Team announce new rider line-ups for Aragon GPDixon to continue on Yamaha YZR-M1, McPhee to get Moto2 taste, Damok gets Moto3 World Championship debutRead more: https://t.co/ucUhYctlNS#MotoGP | #PETRONASmotorsports | #SepangRacingTeam pic.twitter.com/yqS7yqCwEf

Musim ini, Damok mencuri tumpuan peminat sukan permotoran tempatan apabila berjaya memenangi perlumbaan di Litar Catalunya, Sepanyol dalam saingan FIM CEV Moto3 Remaja pada bulan Jun lalu.

Kemenangan yang diraih oleh Damok penuh dramatik apabila dia yang bermula di petak ke sepuluh pada perlumbaan tersebut berjaya memintas empat orang pelumba pada pusingan terakhir untuk menduduki tempat pertama.

Video: Syarifuddin Potong Empat Pelumba di Pusingan Akhir Untuk Bergelar Juara Moto3 Remaja

Untuk makluman semua, perlumbaan Aragon GP akan bermula pada jumaat hadapan, 10 September.

Featured Image: Instagram Syarifuddin Azman


Kejuaraan Futsal AFF: Malaysia Diundi Bersama Juara Bertahan Dalam Kumpulan A

Skuad futsal kebangsaan bakal berhadapan dengan cabaran besar dalam saingan Kejuaraan Futsal AFF 2022 apabila diundi bersama-sama juara bertahan, Thailand dalam Kumpulan A.

Undian yang berlangsung pada tengah hari tadi itu turut meletakkan Indonesia, Kemboja dan Brunei Darussalam menemani Malaysia dan Thailand dalam kumpulan yang sama.

Sementara itu, Kumpulan B pula diisi oleh Vietnam, Myanmar, Timor Leste dan Australia.

Champs Thailand in Group A of AFF Futsal https://t.co/uD0oyH3vnQ

Untuk makluman semua, kejohanan pada kali ini akan dilangsungkan di Stadium Tertutup Huamark, Bangkok bermula 3-12 April hadapan. Kali terakhir kejohanan ini berlangsung adalah pada tahun 2019 di Vietnam. Dua edisi yang lalu tidak dapat dilangsungkan ekoran pandemik Covid-19.

Kejohanan ini juga berperanan sebagai pentas kelayakan ke Piala Asia Futsal 2022. Tiga pasukan terbaik akan layak ke saingan yang akan berlangsung Kuwait bermula 25 September hingga 20 Oktober kelak.

Sebagai tambahan, sepanjang 16 edisi yang telah berlangsung sejak 2001, Thailand telah muncul juara dalam 15 edisi manakala baki 1 edisi itu dimenangi oleh Indonesia. Pencapaian terbaik skuad futsal negara pula adalah muncul naib juara sebanyak 5 kali.


Terengganu Ikat Pertahanan Kelahiran UAE Selama Setahun

Pasukan berpangkalan di pantai timur, Terengganu FC mengumumkan kedatangan pemain import keempatnya yang diikat selama setahun untuk mengharungi saingan Liga Malaysia 2022, pada hari ini.

Pemain yang dimaksudkan itu ialah Luke Woodland yang berusia 26 tahun dan merupakan pertahanan skuad kebangsaan Filipina yang lahir di Emiriah Arab Bersatu (UAE).

Walaupun lahir di UAE, Luke yang mempunyai ayah yang berdarah Inggeris serta ibu yang berketurunan Filipina berhijrah ke Liverpool, England ketika dia berusia dua tahun sebelum dia memulakan karier bola sepak remajanya di sana.

Selamat Datang LUKE WOODLAND! 🏴🏳#TerengganuFC#WeBleedBlackAndWhite pic.twitter.com/AdMh9gMIxT

Kedatangan pemain yang turut mampu beraksi di posisi ‘defensive midfielder’ ini sekaligus akan mengisi slot pemain import asia tenggara (ASEAN) yang ditinggalkan oleh rakan senegaranya, Carli de Murga.

Menurut ketua jurulatih Terengganu, Nafuzi Zain, pemain ini akan memperkemaskan benteng pertahanan pasukannya serta ketinggian 1.83 meter yang dimilikinya pula dapat membantu ketika perebutan bola di udara.

Luke dijangka tidak mengambil masa untuk menyesuaikan diri memandangkan dia pernah beraksi dalam saingan Liga Malaysia bersama Kuala Lumpur pada tahun 2019.

Sebagai rekod, selain Luke, Terengganu telah mengikat Kpah Sherman (Liberia), Tchetche Kipre (Ivory Coast) dan Pape Diakite (Senegal) serta mengekalkan Habib Haroon (Bahrain) dan Jordan Mintah (Ghana).


Karsten Diturunkan Pangkat Menjadi Penolong Ketua Jurulatih Selangor

Teka-teki mengenai status bekas ketua jurulatih Selangor FC, Karsten Neitzel terjawab setelah pihak pengurusan kelab tersebut mengeluarkan satu kenyataan rasmi, pada hari ini.

Jurulatih kelahiran Jerman yang berusia 53 tahun itu dimaklumkan kekal bersama skuad Red Giants dan akan memainkan peranan selaku Penolong Ketua Jurulatih pada tahun 2022.

Baca: Selamat Tinggal Karsten, Selangor Lantik Michael Sebagai Ketua Jurulatih Baharu

Ini bermakna Karsten akan menjadi sebahagian daripada barisan kejurulatihan yang diketuai oleh rakan senegaranya merangkap Pengarah Sukan Selangor, Michael Feichtenbeiner.

Pihak pengurusan kelab percaya perlantikan Karsten sebagai ‘orang kanan’ Michael akan memberikan kejayaan kepada Selangor dalam masa terdekat.


MFL Pinda Peraturan Pemain Naturalisasi Perlu Beraksi Tambahan 5 Tahun Sebelum Boleh Daftar Sebagai Pemain Tempatan

Badan penganjur bola sepak tempatan, Malaysian Football League (MFL) mengumumkan menguatkuasakan pindaan Perkara 3.4.9 (ii) Peraturan Pertandingan, Manual Liga Malaysia berkuat kuasa serta merta, semalam.

Difahamkan, ianya dikuatkuasakan serta merta bagi mengelakkan percanggahan antara Perlembagaan Malaysia dan Peraturan Pertandingan MFL.

Selaras dengan pengumuman ini, MFL turut memaklumkan, pemain kelahiran England dan Argentina, Lee Tuck dan Sergio Aguero akan beraksi bersama Sri Pahang sebagai pemain tempatan bermula saingan Piala Malaysia 2022 kelak.

Sebelum ini, Sri Pahang telah cuba mendaftarkan Lee Tuck dan Aguero sebagai pemain tempatan pada jendela perpindahan kedua (28 Mei hingga 24 Jun) baru-baru ini, namun ianya tidak belum diluluskan.

Baca: Pemain Tengah Usia 34 Tahun Kini Menjadi Warganegara Malaysia

Untuk pengetahuan semua, sebelum pindaan ini dibuat, mana-mana pemain yang mendapat kewarganegaraan secara naturalisasi (tiada asal usul / warisan Malaysia) hanya dapat didaftarkan sebagai pemain tempatan selepas lima tahun menjadi warganegara Malaysia.

Sebagai contoh, Lee Tuck yang berusia 34 tahun telah beraksi selama lima tahun berturut-turut di Malaysia dan membolehkannya memohon kerakyatan Malaysia berdasarkan Statut FIFA.

Namun begitu, Lee Tuck yang telah menjadi warganegara Malaysia terpaksa menunggu lima tahun lagi dimana dia berusia 39 tahun pada ketika itu sebelum boleh didaftarkan sebagai pemain tempatan dalam saingan Liga Malaysia.

Perkara ini berbeza dengan Mohamadou Sumareh, Liridon Krasniqi dan Guilherme de Paula kerana ketiga-tiganya dinaturalisasikan menerusi program naturalisasi kebangsaan Persatuan Bola Sepak Malaysia (FAM). Bagaimanapun, pada 17 Ogos 2021 lalu, FAM telah membuat keputusan untuk menghentikan program naturalisasinya itu.

Featured Image: JOHOR Southern Tigers


All England 2023: Tze Yong Bertemu Juara Bertahan Di Pusingan 16

Penampilan pertama perseorangan muda negara, Ng Tze Yong dalam Kejohanan Terbuka Badminton Seluruh England (All England) bermula dengan langkah kanan selepas berhasil memastikan kemenangan ke atas lawannya pada Pusingan 32.

Pemain berusia 22 tahun ini mencapai kemenangan terbabit dengan menumpaskan wakil Indonesia, Shesar Hiren Rhustavito dengan cemerlang secara “straight set” menerusi skor 21-9 dan 21-12 dalam tempoh 36 minit permainan.

YONEX All England Open Badminton Championships 2023MS – R3221 21 🇲🇾NG Tze Yong🥇

9 12 🇮🇩Shesar Hiren RHUSTAVITO

— BWFScore (@BWFScore) March 14, 2023

Kemenangan ini sekaligus membolehkannya mara ke Pusingan 16 di kejohanan bertaraf Super 1000.

Namun begitu, Tze Yong bakal berhadapan dengan cabaran besar di peringkat tersebut apabila terpaksa membuat perhitungan dengan juara bertahan merangkap pemain No.1 dunia, Viktor Axelsen.

Pemain Denmark berusia 29 tahun ini mengesahkan kemaraan setelah menumpaskan pemain Hong Kong, Lee Cheuk Yiu menerusi tiga set permainan yang berkesudahan dengan skor 19-21, 21-15 dan 21-11.

YONEX All England Open Badminton Championships 2023MS – R3219 21 21 🇩🇰Viktor AXELSEN🏅21 15 11 🇭🇰LEE Cheuk Yiu

— BWFScore (@BWFScore) March 14, 2023

Pertarungan ini turut berlangsung sengit dengan memakan masa selama satu jam permainan.

Sementara itu, pertemuan antara Tze Yong yang kini menghuni ranking ke-28 dunia dan Axelsen pada hari esok merupakan yang pertama di pentas kejohanan antarabangsa.

Featured Image: Badminton Association of Malaysia & Instagram Viktor Axelsen


Ranking FIFA: Hanya 2 Anak Tangga Memisahkan Malaysia & Filipina

Kemaskini ranking dunia terbaru oleh Persekutuan Persatuan Bola Sepak Antarabangsa (FIFA) pada hari ini menyaksikan Malaysia menepati kiraan tidak rasmi oleh orang ramai dengan menghuni tangga ke-138.

Kedudukan itu memperlihatkan peningkatan sebanyak tujuh anak tangga berbanding kemaskini terakhir pada 22 Disember iaitu di kedudukan ke-145 dunia.

Peningkatan itu pastinya disumbangkan menerusi kemenangan ke atas Turkmenistan dan Hong Kong pada rehat antarabangsa FIFA pada Mac lalu.

Menariknya, peningkatan tersebut menjadikan skuad berjulukan Harimau Malaya bimbingan Kim Pan-gon hanya dibezakan dua anak tangga dengan Filipina yang berada di kedudukan ke-136 dunia.

Ranking Harimau Malaya | 6 April 2023

Kemas kini terbaharu ranking FIFA hari ini, Malaysia di tangga 138 dunia, berjaya melonjak naik 7 anak tangga berbanding 145 pada kemas kini terdahulu, 22 Dis 2022.

* Kemas kini seterusnya 20 Julai 2023#FAM #HarimauMalaya #FIFARanking pic.twitter.com/qVNA7CQDNi

— FA Malaysia (@FAM_Malaysia) April 6, 2023

Untuk makluman semua, Filipina atau nama julukannya The Azkals merupakan pasukan ketiga terbaik dari rantau asia tenggara (ASEAN) selepas Vietnam (ke-95) dan Thailand (ke-114) dalam ranking dunia FIFA.

Ini merupakan julung kalinya Malaysia kembali menghuni kedudukan ke-138 dunia selepas 12 tahun. Sebagai rekod, kali terakhir Malaysia berada di tangga ke-138 dunia adalah pada tahun 2011.

Sementara itu, Malaysia berpeluang untuk terus memperbaiki lagi kedudukan ranking dunia pada rehat antarabangsa Jun kelak.

Persatuan Bola Sepak Malaysia (FAM) telah menjadualkan perlawanan menentang Solomon Islands dan Yaman buat skuad Harimau Malaya pada tempoh berkenaan.

Featured Image: PFA Malaysia | Syamil Rosli